2003R2042 — LV — 10.05.2006 — 001.001

Šis dokuments ir izveidots vienīgi dokumentācijas nolūkos, un iestādes neuzņemas nekādu atbildību par tā saturu

►B KOMISIJAS REGULA (EK) Nr. 2042/2003 (2003. gada 20. novembris) par gaisa kuģu un aeronavigācijas ražojumu, daļu un ierīču lidojumderīguma uzturēšanu un šo uzdevumu izpildē iesaistīto organizāciju un personāla apstiprināšanu (Dokuments attiecas uz EEZ) (OV L 315, 28.11.2003, p.1)

Grozīta ar:









▼B

KOMISIJAS REGULA (EK) Nr. 2042/2003

(2003. gada 20. novembris)

par gaisa kuģu un aeronavigācijas ražojumu, daļu un ierīču lidojumderīguma uzturēšanu un šo uzdevumu izpildē iesaistīto organizāciju un personāla apstiprināšanu

(Dokuments attiecas uz EEZ)







EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Eiropas Parlamenta un Padomes Regulu (EK) Nr. 1592/2002 (2002. gada 15. jūlijs) par kopīgiem noteikumiem civilās aviācijas jomā un par Eiropas Aviācijas drošības aģentūras izveidi ( 1 ) (še turpmāk sauktu par “Pamatregulu”), jo īpaši tās 5. un 6. pantu, tā kā: (1) Pamatregulā noteiktas kopīgas pamatprasības, lai nodrošinātu vienādu augstu civilās aviācijas lidojumu drošības un vides aizsardzības līmeni; tā prasa Komisijai pieņemt vajadzīgos īstenošanas noteikumus, lai nodrošinātu to vienādu piemērošanu; tā izveido Eiropas Aviācijas drošības aģentūru (še turpmāk sauktu par “Aģentūru”), lai palīdzētu Komisijai izveidot šādus īstenošanas noteikumus. (2) Esošās gaisa satiksmes prasības tehniskās apkopes jomā, kas uzskaitītas Padomes Regulā (EK) Nr. 3922/91 ( 2 ), tiks atceltas no 2003. gada 28. septembra. (3) Jāpieņem kopējas tehniskās prasības un administratīvās procedūras, lai nodrošinātu lidojumderīguma uzturēšanu aeronavigācijas ražojumiem, daļām un ierīcēm, uz kurām attiecas Pamatregula. (4) Organizācijām un personālam, kas iesaistīti ražojumu, daļu un ierīču tehniskajā apkopē, jāatbilst konkrētām tehniskajām prasībām, lai pierādītu savu spēju un līdzekļus uzņemties pienākumus un ar tiem saistītās tiesības; Komisijai jāpieņem pasākumi, lai norādītu nosacījumus par sertifikātu, ar kuriem apliecina šādu atbilstību, izdošanu, pagarināšanu, grozīšanu, atcelšanu vai anulēšanu. (5) Vajadzība nodrošināt vienotību kopējo tehnisko prasību piemērošanā aeronavigācijas ražojumu, daļu un ierīču lidojumderīguma uzturēšanas jomā prasa kompetentajām iestādēm ievērot kopīgas procedūras, lai novērtētu atbilstību šīm prasībām; Aģentūrai jāizveido sertifikācijas specifikācijas, lai veicinātu vajadzīgo regulatīvo vienotību. (6) Jāparedz pietiekams laiks aeronavigācijas nozarei un dalībvalstu administrācijām, lai pielāgotos jaunajiem reglamentējošajiem noteikumiem; jāatzīst arī to sertifikātu pastāvīgs derīgums, kuri izdoti atbilstoši Pamatregulas 57. pantam, pirms stājās spēkā šī regula. (7) Šajā regulā paredzētie pasākumi ir pamatoti uz atzinumu, kuru sniegusi Aģentūra ( 3 ) atbilstoši Pamatregulas 12. panta 2. punkta b) apakšpunktam un 14. panta 1. punktam. (8) Šajā regulā paredzētie pasākumi atbilst Eiropas Aviācijas drošības aģentūras komitejas atzinumam ( 4 ), kas izveidota ar Pamatregulas 54. panta 3. punktu, tā kā: IR PIEŅĒMUSI ŠO REGULU.







1. pants

Mērķis un piemērošanas joma

1. Šī regula nosaka kopējas tehniskās prasības un administratīvās procedūras tādu gaisa kuģu, ieskaitot ikvienu tajos iemontējamu sastāvdaļu, lidojumderīguma uzturēšanai, kuri ir:

a) reģistrēti dalībvalstī; vai

b) reģistrēti ārpuskopienas valstī un ko izmanto uzņēmējs, attiecībā uz kuru dalībvalsts nodrošina darbības uzraudzību.

2. Šā panta 1. punkts neattiecas uz gaisa kuģiem, kuru regulatīvā drošības uzraudzība ir tikusi nodota trešai valstij un kurus neizmanto Kopienas uzņēmējs, un uz Pamatregulas II pielikumā minētajiem gaisa kuģiem.

3. Šīs regulas noteikumi, kas attiecas uz gaisa komerctransportu, ir piemērojami licencētiem gaisa pārvadātājiem, kā to definē Kopienas tiesību akti.

2. pants

Definīcijas

Pamatregulas piemērošanas jomā izmanto šādas definīcijas:

a) “gaisa kuģis” ir ikviena mašīna, ko atmosfērā notur mijiedarbība ar gaisu, ja tā nav no zemes virsmas reflektēta mijiedarbība ar gaisu;

b) “sertificējošais personāls” ir personāls, kas atbildīgs par gaisa kuģa vai tā sastāvdaļas nodošanu lietošanā pēc tehniskās apkopes;

c) “sastāvdaļa” ir ikviens dzinējs, propellers, daļa vai ierīce;

d) “lidojumderīguma uzturēšana” ir visi procesi, kas nodrošina, ka jebkurā brīdī sava ekspluatācijas mūža laikā gaisa kuģis atbilst spēkā esošajām lidojumderīguma prasībām un ir drošs darbībā;

e) “JAA” ir “Apvienotās aviācijas institūcijas”;

f) “JAR” ir “Vienotās prasības aviācijai”;

g) “liels gaisa kuģis” ir gaisa kuģis, kas klasificēts kā lidmašīna, kuras maksimālā pacelšanās masa pārsniedz 5 700 kg, vai daudzdzinēju helikopters;

h) “tehniskā apkope” ir gaisa kuģa vai tā sastāvdaļas ikviens kapitālais remonts, remonts, apskate, nomaiņa, izmaiņa vai defektu novēršana, izņemot pirmslidojuma pārbaudi, vai to kombinācija;

i) “organizācija” ir ikviena fiziska persona, juridiska persona vai juridiskās personas daļa. Šāda organizācija var atrasties vairākās vietās dalībvalstu teritorijā vai ārpus tās;

j) “pirmslidojuma pārbaude” ir pārbaude, kuru veic pirms lidojuma, lai pārliecinātos, ka gaisa kuģis ir derīgs paredzētajam lidojumam.

3. pants

Lidojumderīguma uzturēšanas prasības

1. Gaisa kuģa un tā sastāvdaļu lidojumderīguma uzturēšanu nodrošina atbilstoši I pielikuma noteikumiem.

2. Organizācijas un personāls, kas iesaistīts gaisa kuģa un tā sastāvdaļu lidojumderīguma uzturēšanā, ieskaitot apkopi, atbilst I pielikuma noteikumiem un, ja vajadzīgs, tiem noteikumiem, kas norādīti 4. un 5. pantā.

3. Atkāpjoties no 1. punkta prasībām, gaisa kuģa, kuram ir lidošanas atļauja, lidojumderīguma uzturēšanu, neierobežojot Kopienas tiesību aktus, nodrošina, pamatojoties uz reģistrācijas valsts tiesību aktiem.

4. pants

Tehniskās apkopes organizāciju apstiprinājumi

1. Organizācijas, kas iesaistītas liela gaisa kuģa vai gaisa kuģa, kuru izmanto gaisa komercpārvadājumiem, un tā sastāvdaļu tehniskajā apkopē, apstiprina atbilstoši II pielikuma noteikumiem.

2. Tehniskās apkopes apstiprinājumus, kurus izsniedz vai atzīst dalībvalsts atbilstoši JAA prasībām un procedūrām un kuri ir derīgi pirms šis regulas stāšanās spēkā, uzskata par izsniegtiem atbilstoši šai regulai. Šim nolūkam, atkāpjoties no II pielikuma 145.B.50. iedaļas 2. punkta noteikumiem un saistībā ar atšķirībām starp JAR 145. daļu un II pielikumu, izmaiņas, kas vajadzīgi atbilstīgi 2. līmeņa atzinumiem, var veikt viena gada laikā. Izmantošanas sertifikātus un autorizētos izmantošanas sertifikātus, kurus minētajā viena gada laikā izsniegusi organizācija, kas apstiprināta saskaņā ar JAA prasībām, uzskata par izsniegtiem atbilstoši šai regulai.

3. Personāls, kas ir kvalificēts, lai veiktu un/vai uzraudzītu gaisa kuģu un/vai to sastāvdaļu nesagraujošo testu lidojumderīguma uzturēšanas pārbaudei, pamatojoties uz visiem standartiem, kurus atzinusi dalībvalsts, pirms stājusies spēkā šī regula, kā tādus, kas nodrošina līdzvērtīgu kvalifikācijas līmeni, var turpināt veikt un/vai uzraudzīt šādu testu veikšanu.

5. pants

Sertificējošais personāls

1. Sertificējošais personāls ir kvalificēts atbilstoši III pielikuma noteikumiem, izņemot tos noteikumus, kuri paredzēti I pielikuma M.A.607. iedaļas b) punktā un M.A.803. iedaļā un II pielikuma 145.A.30. iedaļas j) punktā un IV papildinājumā.

2. Ikviena gaisa kuģa tehniskās apkopes licence kopā ar saistītiem tehniskajiem ierobežojumiem, ja tādi ir, ko ir izsniegusi vai atzinusi dalībvalsts atbilstoši JAA prasībām un procedūrām un kas ir derīga laikā, kad stājas spēkā šī regula, ir uzskatāma par izsniegtu atbilstoši šai regulai.

6. pants

Prasības apmācības organizācijai

1. Organizācijas, kas iesaistītas 5. pantā minētā personāla apmācībā, apstiprina atbilstoši IV pielikumam, lai:

a) vadītu atzītus pamatapmācības kursus; un/vai

b) vadītu atzītus tipa apmācības kursus; un

c) vadītu eksamināciju; un

d) izsniegtu apmācības sertifikātus.

2. Tehniskās apkopes mācību organizācijas apstiprinājumus, kurus izsniedz vai atzīst dalībvalsts atbilstoši JAA prasībām un procedūrām un kuri ir derīgi pirms šīs regulas stāšanās spēkā, uzskata par izsniegtiem atbilstoši šai regulai. Šim nolūkam, atkāpjoties no IV pielikuma 147.B.130. iedaļas b) punkta noteikumiem un saistībā ar atšķirībām starp JAR 147. daļu un IV pielikumu, izmaiņas, kas vajadzīgi atbilstīgi 2. līmeņa atzinumiem, var veikt viena gada laikā.

7. pants

Stāšanās spēkā

1. Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

2. Atkāpjoties no 1. punkta, I pielikuma noteikumus, izņemot M.A.201. iedaļas h) punkta 2) apakšpunktu un M.A.708. iedaļas c) punktu, piemēro no 2005. gada 28. septembra.

3. Atkāpjoties no 1. un 2. punkta, dalībvalstis var nepiemērot:

a) I pielikuma noteikumus gaisa kuģiem, kurus nelieto gaisa komercpārvadājumiem, līdz 2008. gada 28. septembrim;

b) I pielikuma I apakšdaļas noteikumus gaisa kuģiem, kurus lieto gaisa komercpārvadājumiem, līdz 2008. gada 28. septembrim;

c) turpmāk minētos II pielikuma noteikumus līdz 2006. gada 28. septembrim: — 145.A.30. iedaļas e) punktu, cilvēka faktoru elementi, — 145.A.30. iedaļas g) punkta noteikumus, kas piemērojami lieliem gaisa kuģiem, kuru maksimālā pacelšanās masa pārsniedz 5 700 kg, — 145.A.30. iedaļas h) punkta 1) apakšpunkta noteikumus, kas piemērojami gaisa kuģiem, kuru maksimālā pacelšanās masa pārsniedz 5 700 kg, — 145.A.30. iedaļas j) punkta 1) apakšpunkta noteikumus, IV papildinājumu, — 145.A.30. iedaļas j) punkta 2) apakšpunkta noteikumus, IV papildinājumu;

d) turpmāk minētos II pielikuma noteikumus līdz 2008. gada 28. septembrim: — 145.A.30. iedaļas g) punkta noteikumus, kas piemērojami gaisa kuģiem ar maksimālo pacelšanās masu 5 700 kg, — 145.A.30. iedaļas h) punkta 1) apakšpunkta noteikumus, kas piemērojami gaisa kuģiem ar maksimālo pacelšanās masu 5 700 kg vai mazāk, — 145.A.30. iedaļas h) punkta 2) apakšpunkta noteikumus;

e) III pielikuma noteikumus, kas piemērojami gaisa kuģiem, kuru maksimālā pacelšanās masa pārsniedz 5 700 kg, līdz 2005. gada 28. septembrim;

f) III pielikuma noteikumus, kas piemērojami gaisa kuģiem ar maksimālo pacelšanās masu 5 700 kg vai mazāk, līdz 2006. gada 28. septembrim.

4. Dalībvalstis var izsniegt apstiprinājumus saistībā ar II un IV pielikumu ar ierobežotu spēkā esamības termiņu līdz ►M1 2007. gada 28. septembrim ◄ .

5. Kad dalībvalsts piemēro 3. vai 4. punkta noteikumus, tā par to paziņo Komisijai un Aģentūrai.

6. Aģentūra veic šās regulas I pielikuma noteikumu piemērošanas seku novērtējumu ar mērķi sniegt atzinumu Komisijai, ieskaitot iespējamos grozījumus tajā, līdz 2005. gada 28. martam.

Šī regula uzliek saistības kopumā un ir tieši piemērojama visās dalībvalstīs.









I PIELIKUMS

(M daļa)

M.1

Šajā daļā kompetentā iestāde ir:

1. atsevišķa gaisa kuģa lidojumderīguma uzturēšanas uzraudzības un lidojumderīguma pārbaudes sertifikātu izdošanas gadījumā — iestāde, kuru iecēlusi reģistrācijas dalībvalsts;

2. tehniskās apkopes organizācijas uzraudzības gadījumā, kā norādīts M daļas A iedaļas F apakšdaļā: i) iestāde, ko iecēlusi dalībvalsts, kuras teritorijā atrodas minētās organizācijas galvenā uzņēmējdarbības vieta; ii) Aģentūra, ja organizācija atrodas trešajā valstī;

3. uzraudzībai attiecībā uz lidojumderīguma uzturēšanas vadības organizāciju, kā norādīts M daļas A iedaļas G apakšdaļā: i) iestāde, ko iecēlusi dalībvalsts, kuras teritorijā atrodas minētās organizācijas galvenā uzņēmējdarbības vieta, ja apstiprinājums nav iekļauts aviācijas uzņēmuma sertifikātā; ii) iestāde, kuru iecēlusi uzņēmēja dalībvalsts, ja apstiprinājums iekļauts aviācijas uzņēmuma sertifikātā; iii) Aģentūra, ja organizācija atrodas trešā valstī;

4. tehniskās apkopes programmu apstiprināšanas gadījumā: i) iestāde, kuru iecēlusi reģistrācijas dalībvalsts; ii) gaisa komerctransporta gadījumā, kad uzņēmēja dalībvalsts nav reģistrācijas dalībvalsts, — iestāde, par kuru pirms tehniskās apkopes programmas apstiprināšanas ir vienojušās iepriekšminētās divas valstis.

A IEDAĻA

TEHNISKĀS PRASĪBAS

A APAKŠDAĻA

VISPĀRĪGI NOTEIKUMI

M.A.101 Darbības joma

Šajā iedaļā noteikti pasākumi, kas jāievēro, lai nodrošinātu, ka tiek uzturēts lidojumderīgums, ieskaitot tehnisko apkopi. Šeit arī norādīti nosacījumi, kas jāievēro personām vai organizācijām, kuras iesaistītas šādā lidojumderīguma uzturēšanas vadībā.

B APAKŠDAĻA

ATBILDĪBA

M.A.201 Pienākumi

a) Īpašnieks ir atbildīgs par gaisa kuģa lidojumderīguma uzturēšanu un nodrošina, ka lidojumus veic tikai tad, ja: 1. gaisa kuģis ir uzturēts lidojumderīguma stāvoklī; un 2. ikviena uzstādītā ekspluatējamā un rezerves iekārta ir pareizi iebūvēta un apkopta vai arī ir skaidri apzīmēta kā neapkopjama; un 3. lidojumderīguma sertifikāts ir derīgs; un 4. gaisa kuģa tehniskā apkope ir veikta atbilstoši apstiprinātajai tehniskās apkopes programmai, kā norādīts M.A.302. iedaļā.

b) Kad gaisa kuģis ir iznomāts, īpašnieka pienākumus nodod nomniekam, ja: 1. nomnieks ir minēts reģistrācijas dokumentā; vai 2. ir precīzi norādīts izpirkumnomas līgumā. Ja šajā daļā ir norāde uz “īpašnieku”, tad termins “īpašnieks” attiecas uz īpašnieku vai nomnieku.

c) Ikviena persona vai organizācija, kura veic tehnisko apkopi, ir atbildīga par veiktajiem uzdevumiem.

d) Gaisa kuģa kapteinis vai, gaisa komerctransporta gadījumā, uzņēmējs ir atbildīgs par apmierinošu pirmslidojuma pārbaudes veikšanu. Šī pārbaude jāveic pilotam vai citai kvalificētai personai, bet nav nepieciešams, lai to veiktu apstiprināta tehniskās apkopes organizācija vai 66. daļā minētais par sertificēšanu atbildīgais personāls.

e) Lai izpildītu a) punktā minētos pienākumus, gaisa kuģa īpašnieks var noslēgt līgumus par uzdevumu, kas saistīti ar lidojumderīguma uzturēšanu, veikšanu ar apstiprinātu lidojumderīguma uzturēšanas vadības organizāciju, kā norādīts M daļas A iedaļas G apakšdaļā (še turpmāk — “lidojumderīguma uzturēšanas vadības organizāciju”) atbilstoši I papildinājumam. Šajā gadījumā lidojumderīguma uzturēšanas vadības organizācija uzņemas atbildību par pienācīgu šo uzdevumu izpildi.

f) Liela gaisa kuģa gadījumā, lai izpildītu a) punktā minētos pienākumus, tā īpašnieks pārliecinās, ka uzdevumus, kas saistīti ar lidojumderīguma uzturēšanu, izpilda apstiprināta lidojumderīguma uzturēšanas vadības organizācija. Atbilstoši I papildinājuma noteikumiem, rakstveidā sastāda līgumu. Šajā gadījumā lidojumderīguma uzturēšanas vadības organizācija uzņemas atbildību par pienācīgu šo uzdevumu izpildi.

g) Lielu gaisa kuģu, gaisa kuģu, kurus lieto gaisa komercpārvadājumiem, un to sastāvdaļu tehnisko apkopi veic 145. daļā minētā apstiprinātā tehniskās apkopes organizācija.

h) Gaisa komerctransporta gadījumā uzņēmējs ir atbildīgs par tā gaisa kuģa lidojumderīguma uzturēšanu un: 1. saņem apstiprinājumu, kas veido daļu no aviācijas uzņēmuma sertifikāta, kuru izsniegusi kompetentā iestāde, atbilstoši M daļas A iedaļas G apakšdaļas noteikumiem attiecībā uz gaisa kuģi, kuru tas ekspluatē; un 2. saņem apstiprinājumu atbilstoši 145. daļas noteikumiem slēdz līgumu ar šādi apstiprinātu organizāciju; un 3. nodrošina, ka a) punkta prasības ir izpildītas.

i) Ja dalībvalsts pieprasa, lai uzņēmējam būtu sertifikāts darbību veikšanai, kas nav saistītas ar gaisa komercpārvadājumiem, tas: 1. saņem apstiprinājumu atbilstoši M daļas A iedaļas G apakšdaļas noteikumiem tā gaisa kuģa lidojumderīguma uzturēšanas vadībai vai slēdz līgumu ar šādi apstiprinātu organizāciju; un 2. saņem apstiprinājumu atbilstoši M daļas A iedaļas F apakšdaļas vai 145. daļas noteikumiem vai slēdz līgumu ar šādi apstiprinātām organizācijām; un 3. nodrošina, ka a) punkta prasības ir izpildītas.

j) Īpašnieks/uzņēmējs ir atbildīgs par to, lai kompetentajai iestādei tiktu nodrošināta piekļuve organizācijai/gaisa kuģim, lai noteiktu pastāvīgu atbilstību šās daļas noteikumiem.

M.A.202 Ziņošana par notikumiem

a) Ikviena persona vai organizācija, kas ir atbildīga saskaņā ar M.A.201. punkta noteikumiem, ziņo reģistrācijas valstij, organizācijai, kas atbild par tipa projektu vai papildu tipa projektu, un, ja vajadzīgs, uzņēmēja dalībvalstij, par ikvienu atklātu gaisa kuģa vai tā sastāvdaļas pazīmi, kas nopietni apdraud lidojumu drošību.

b) Ziņojumus sniedz veidā, kuru noteikusi Aģentūra, un tajos ir visa vajadzīgā informācija par pazīmi, kas zināma personai vai organizācijai.

c) Ja ar personu vai organizāciju, kura veic tehnisko apkopi, īpašnieks vai uzņēmējs ir noslēdzis līgumu par tehniskās apkopes veikšanu, tad šī persona vai organizācija, kas apkopj gaisa kuģi, arī ziņo īpašniekam, uzņēmējam vai lidojumderīguma uzturēšanas vadības organizācijai par ikvienu šādu pazīmi, kas var ietekmēt īpašnieka vai uzņēmēja gaisa kuģi vai tā sastāvdaļu.

d) Ziņojumus sniedz cik ātri vien iespējams, bet jebkurā gadījumā 72 stundu laikā pēc tam, kad persona vai organizācija atklājusi pazīmi, uz kuru attiecas šis ziņojums.

C APAKŠDAĻA

LIDOJUMDERĪGUMA UZTURĒŠANA

M.A.301 Uzdevumi lidojumderīguma uzturēšanai

Gaisa kuģa lidojumderīguma uzturēšanu un ekspluatēto un rezerves iekārtu funkcionālo izmantojamību nodrošina:

1. veicot pirmslidojuma pārbaudes;

2. atbilstoši oficiāli atzītam standartam novēršot ikvienu defektu un bojājumu, kas ietekmē drošu ekspluatāciju, un visu lielo gaisa kuģu un gaisa kuģu, kurus lieto gaisa komercpārvadājumiem, gadījumā ņemot vērā obligātā aprīkojuma un pieļaujamo konfigurācijas noviržu sarakstu, ja tas attiecas uz gaisa kuģa tipu;

3. veicot visus tehniskās apkopes darbus atbilstoši M.A.302. iedaļā minētajai apstiprinātajai gaisa kuģu tehniskās apkopes programmai;

4. visu lielo gaisa kuģu un gaisa kuģu, kurus lieto gaisa komercpārvadājumiem, gadījumā veicot M.A.302. iedaļā minētās apstiprinātās gaisa kuģu tehniskās apkopes programmas efektivitātes analīzi;

5. izpildot ikvienu piemērojamo: i) norādījumu attiecībā uz lidojumderīgumu; ii) spēkā esošu operatīvo norādījumu, kas attiecas uz lidojumderīguma uzturēšanu; iii) prasību par lidojumderīguma uzturēšanu, kuru noteikusi Aģentūra; iv) pasākumus, ko kompetentā iestāde prasa veikt kā tūlītēju atbildi uz drošības problēmu;

6. veicot izmaiņas un remontu atbilstoši M.A.304. iedaļai;

7. ieviešot neobligāto izmaiņu un/vai pārbaužu veikšanas politiku visiem lielajiem gaisa kuģiem un gaisa kuģiem, kurus lieto gaisa komercpārvadājumiem;

8. veicot pārbaudes lidojumus pēc tehniskās apkopes, ja vajadzīgs.

M.A.302 Tehniskās apkopes programma

a) Ikvienu gaisa kuģi apkopj atbilstoši tehniskās apkopes programmai, kuru apstiprinājusi kompetentā iestāde un kuru periodiski pārskata un groza.

b) Tehniskās apkopes programmu un visus turpmākos grozījumus tajā apstiprina kompetentā iestāde.

c) Tehniskās apkopes programmai jāatbilst: 1. instrukcijām par lidojumderīguma uzturēšanu, kuras izdod tipa sertifikāta un papildu tipa sertifikāta turētāji un jebkura cita organizācija, kas publicē šādus datus atbilstoši 21. daļas noteikumiem; vai 2. instrukcijām, kuras izdod kompetentā iestāde, ja tās atšķiras no 1. apakšpunktā minētajām vai arī nav īpašu ieteikumu; vai 3. instrukcijām, kuras definē īpašnieks vai uzņēmējs un kuras apstiprina kompetentā iestāde, ja tās atšķiras no 1. un 2. apakšpunktā minētajām.

d) Tehniskās apkopes programmā iekļauj informāciju, ieskaitot biežumu, par visām veicamajām tehniskajām apkopēm, ieskaitot jebkurus konkrētus uzdevumus, kas saistīti ar konkrētām darbībām. Šajā programmā jāiekļauj uzticamības programma, ja tās pamatā ir: 1. tehniskās apkopes vadības grupas loģika; vai 2. galvenokārt stāvokļa uzraudzība.

e) Ja gaisa kuģa lidojumderīguma uzturēšanu vada M daļas A iedaļas G apakšdaļā minētā organizācija, tehniskās apkopes programmu un grozījumus tajā var apstiprināt ar tehniskās apkopes programmas procedūru, kuru izveidojusi šī organizācija (še turpmāk sauktu par “netiešo apstiprināšanu”).

▼M1

f) Tehniskās apkopes programma ir regulāri jāpārskata un vajadzības gadījumā jāgroza. Pārskatu veikšana nodrošinās programmas derīgumu, vienlaicīgi ņemot vērā ekspluatācijas pieredzi un jaunās un/vai grozītās tehniskās apkopes instrukcijas, kuras sniedzis tipa sertifikāta īpašnieks.

g) Tehniskās apkopes programmā jāatspoguļo piemērojamās obligātās normatīvās prasības, kas noteiktas tipa sertifikāta īpašnieka izdotajos dokumentos, lai atbilstu 21.A.61. daļai.

▼B

M.A.303 Norādījumi attiecībā uz lidojumderīgumu

Ikvienu piemērojamo norādījumu attiecībā uz lidojumderīgumu izpilda minētā norādījuma prasību robežās, ja vien Aģentūra nav noteikusi citādi.

M.A.304 Dati par izmaiņām un remontiem

Bojājumus novērtē un izmaiņas un remontus veic, izmantojot datus, kurus attiecīgi apstiprinājusi Aģentūra vai 21. daļā minētā projektēšanas organizācija.

M.A.305 Gaisa kuģu lidojumderīguma uzturēšanas uzskaites sistēma

a) Pabeidzot ikvienu tehnisko apkopi, ar to saistīto M.A.801. iedaļā minēto izmantošanas sertifikātu iekļauj gaisa kuģa lidojumderīguma uzturēšanas uzskaitē. Katru iekļaušanu veic cik vien ātri iespējams, bet ne ilgāk kā 30 dienas pēc tehniskās apkopes veikšanas.

b) Gaisa kuģa lidojumderīguma uzturēšanas uzskaite ikvienas ierobežota darbmūža sastāvdaļas un uzņēmēja tehniskā borta žurnāla gadījumā sastāv attiecīgi no gaisa kuģa reģistrācijas žurnāla, dzinēja reģistrācijas žurnāla(-iem) vai dzinēja moduļa formulārkartēm, propellera reģistrācijas žurnāla(-iem) un formulārkartēm.

c) Gaisa kuģa tipu un reģistrācijas zīmi, datumu kopā ar attiecīgi kopējo lidojumu laiku un/vai lidojuma cikliem un/vai nolaišanos skaitu ieraksta gaisa kuģa reģistrācijas žurnālos.

d) Gaisa kuģa lidojumderīguma uzturēšanas uzskaitē ir pašreizējais: 1. statuss norādījumiem attiecībā uz lidojumderīgumu un pasākumiem, kurus veikusi kompetentā iestāde kā tūlītēju atbildi uz drošības problēmu; 2. izmaiņu un remontu statuss; 3. statuss attiecībā uz atbilstību tehniskās apkopes programmai; 4. ierobežota darbmūža sastāvdaļu statuss; 5. ziņojums par masas un smaguma centra izvietojumu; 6. saraksts ar atliktajām tehniskajām apkopēm.

e) Papildus autorizētajam izmantošanas dokumentam, EASA 1. veidlapai vai līdzvērtīgam dokumentam, turpmāk minēto informāciju, kas attiecas uz ikvienu iemontēto sastāvdaļu, ieraksta attiecīgā dzinēja vai propellera reģistrācijas žurnālā, dzinēja moduļa vai ierobežota darbmūža sastāvdaļas formulārkartē: 1. sastāvdaļas identifikācija; un 2. tā gaisa kuģa tips, sērijas numurs un reģistrācija, kuram attiecīgā sastāvdaļa ir tikusi uzmontēta, kopā ar norādi uz šīs sastāvdaļas iemontēšanu vai izņemšanu; un 3. konkrētās sastāvdaļas attiecīgi uzkrātais kopējā lidojuma laiks un/vai lidojuma ciklu skaits un/vai nosēšanos skaits un/vai kalendārais laiks; un 4. jaunākā d) punktā minētā informācija, kas attiecas uz sastāvdaļu.

f) Persona, kas atbildīga par lidojumderīguma uzturēšanas uzdevumu vadību atbilstoši M daļas A iedaļas B apakšdaļas noteikumiem, uzrauga uzskaites datus, kas noteikti šajā punktā, un pēc pieprasījuma nodod tos kompetentajai iestādei.

g) Visi ieraksti, kas veikti gaisa kuģa lidojumderīguma uzturēšanas uzskaitē, ir skaidri un precīzi. Ja jālabo ieraksts, tad labojumu veic tā, lai ir skaidri redzams sākotnējais ieraksts.

h) Īpašnieks vai uzņēmējs nodrošina, ka ir izveidota sistēma, lai glabātu turpmāk minētos uzskaites datus norādītajos laikposmos: 1. visus sīki izstrādātos tehniskās apkopes uzskaites datus attiecībā uz gaisa kuģi un ikvienu tam uzstādītu ierobežota darbmūža sastāvdaļu glabā vismaz 24 mēnešus pēc tam, kad gaisa kuģa vai tā sastāvdaļas lietošana ir pilnīgi izbeigta; un 2. datus attiecīgi par gaisa kuģa un visu ierobežota darbmūža sastāvdaļu kopējo lidojumu laiku un lidojumu cikliem glabā vismaz 12 mēnešus pēc tam, kad gaisa kuģa vai tā sastāvdaļas lietošana ir pilnīgi izbeigta; un 3. datus attiecīgi par lidojumu laiku un lidojumu cikliem kopš sastāvdaļas, uz kuru attiecās darbmūža ierobežojums, pēdējās plānotās tehniskās apkopes glabā vismaz līdz laikam, kad tās plānotā tehniskā apkope ir aizstāta ar citu plānoto tehnisko apkopi, kurai ir līdzvērtīga darba joma un precizitāte; un 4. pašreizējo statusu par atbilstību tehniskās apkopes programmai, lai var noteikt atbilstību apstiprinātajai gaisa kuģa tehniskās apkopes programmai, glabā vismaz līdz laikam, kad gaisa kuģa vai tā sastāvdaļas plānotā tehniskā apkope ir aizstāta ar citu plānoto tehnisko apkopi, kurai ir līdzvērtīga darba joma un precizitāte; un 5. pašreizējo statusu norādījumiem attiecībā uz lidojumderīgumu, kas piemērojami gaisa kuģim un tā sastāvdaļām, glabā vismaz 12 mēnešus pēc tam, kad gaisa kuģa vai tā sastāvdaļas lietošana ir pilnīgi pārtraukta; un 6. informāciju par jaunākajām izmaiņām un remontiem, kas veikti gaisa kuģim, dzinējam(-iem), propellerim(-iem) un jebkurai citai sastāvdaļai, kas ir svarīga lidojumu drošībai, glabā vismaz 12 mēnešus pēc tam, kad to lietošana ir pilnīgi pārtraukta.

M.A.306 Uzņēmēja tehniskā borta žurnāla sistēma

a) Gaisa komerctransporta gadījumā, papildus M.A.305. iedaļas prasībām, uzņēmējs lieto gaisa kuģa tehniskā borta žurnāla sistēmu, kurā ir ietverta turpmāk minētā informācija par katru gaisa kuģi: 1. informācija par katru reisu, kas vajadzīga, lai nodrošinātu pastāvīgu lidojuma drošību; un 2. pašreizējais gaisa kuģa izmantošanas sertifikāts; un 3. jaunākais paziņojums par tehnisko apkopi, kurā sniegts gaisa kuģa tehniskās apkopes statuss par to, kāda nākamā plānotā un neplānotā tehniskā apkope būs jāveic, izņemot gadījumu, kad kompetentā iestāde var piekrist glabāt paziņojumu par tehnisko apkopi citur; un 4. visi atliktie labojumi būtiskajiem defektiem, kas ietekmē gaisa kuģa darbību; un 5. visas vajadzīgās vadības instrukcijas par tehniskās apkopes atbalsta pasākumiem.

b) Gaisa kuģa tehniskā borta žurnāla sistēmu un visus turpmākos grozījumus tajā apstiprina kompetentā iestāde.

c) Uzņēmējs nodrošina, ka gaisa kuģa tehniskais borta žurnāls tiek saglabāts 36 mēnešus pēc pēdējā ieraksta izdarīšanas dienas.

M.A.307 Gaisa kuģa lidojumderīguma uzturēšanas uzskaites datu nodošana

a) Īpašnieks vai uzņēmējs nodrošina, lai tad, kad viens vai vairāki īpašnieki gaisa kuģi pastāvīgi nodod citam, nodod arī M.A.305. punktā minētos lidojumderīguma uzturēšanas uzskaites datus un, ja vajadzīgs, arī M.A.306. iedaļā minēto uzņēmēja tehnisko borta žurnālu.

b) Īpašnieks nodrošina, ka tad, kad viņš noslēdz līgumu par lidojumderīguma uzturēšanas vadības uzdevumu veikšanu ar lidojumderīguma uzturēšanas vadības organizāciju, šai organizācijai tiek nodoti arī M.A.305. punktā minētie lidojumderīguma uzturēšanas uzskaites dati.

c) Laikposmi, kas norādīti uzskaites glabāšanai, turpina attiekties uz jauno īpašnieku, uzņēmēju vai lidojumderīguma uzturēšanas vadības organizāciju.

D APAKŠDAĻA

TEHNISKĀS APKOPES STANDARTI

M.A.401 Tehniskās apkopes dati

a) Personai vai organizācijai, kas apkopj gaisa kuģi, veicot tehnisko apkopi, tostarp izmaiņas un remontus, ir pieejami un lietojami tikai attiecīgie jaunākie tehniskās apkopes dati.

b) Šajā daļā attiecīgie tehniskās apkopes dati ir: 1. visas piemērojamās prasības, procedūras, standarti vai informācija, ko izsniedz kompetentā iestāde; 2. ikviens piemērojamais norādījums attiecībā uz lidojumderīgumu; 3. piemērojamas instrukcijas par lidojumderīguma uzturēšanu, kuras izdod tipa sertifikāta un papildu tipa sertifikāta turētāji un jebkura cita organizācija, kas publicē šādus datus atbilstoši 21. daļas noteikumiem; vai 4. visi piemērojamie dati, kas izsniegti atbilstoši 145.A.45. punkta d) apakšpunktam.

c) Persona vai organizācija, kas apkopj gaisa kuģi, pārliecinās, ka visi piemērojamie tehniskās apkopes dati ir jauni un ir viegli pieejami lietošanai vajadzības gadījumā. Persona vai organizācija ievieš lietojamo darba karšu vai darbu grafiku sistēmu un precīzi pārraksta tehniskās apkopes datus šādās darba kartēs vai darba grafikos vai precīzi norāda uz konkrētu tehniskās apkopes uzdevumu vai uzdevumiem, kas minēti šādos apkopes datos.

M.A.402 Tehniskās apkopes veikšana

a) Visu tehnisko apkopi veic kvalificēts personāls, ievērojot metodes, standartus un instrukcijas, kas norādītas M.A.401. iedaļā minētajos tehniskās apkopes datos. Turklāt pēc katra tehniskās apkopes darba veikšanas, kas var būtiski ietekmēt lidojumu drošību, veic neatkarīgu pārbaudi, ja vien 145. daļā nav norādīts citādi vai kompetentā iestāde nav nolēmusi citādi.

b) Tehnisko apkopi veic, izmantojot instrumentus, iekārtas un materiālus, kas norādīti M.A.401. iedaļā minētajos tehniskās apkopes datos, ja vien 145. daļā nav norādīts citādi. Ja vajadzīgs, instrumentus un iekārtas kontrolē un kalibrē atbilstoši oficiāli atzītam standartam.

c) Teritorija, kurā veic tehnisko apkopi, ir labi plānota un tīra attiecībā uz netīrumiem un piesārņojumu.

d) Veicot tehnisko apkopi, ievēro visus vides aizsardzības prasību ierobežojumus, kas norādīti M.A.401. iedaļā minētajos tehniskās apkopes datos.

e) Nelabvēlīgu laika apstākļu vai ilgas tehniskās apkopes gadījumā izmanto atbilstīgas telpas.

f) Pēc tehniskās apkopes pabeigšanas jāveic vispārēja pārbaude, lai pārliecinātos, ka gaisa kuģī vai tā sastāvdaļā neatrodas instrumenti, iekārtas vai citas nepiederošas detaļas un materiāli un ka visi noņemtie pieejas paneļi ir piestiprināti tiem paredzētajās vietās.

M.A.403 Gaisa kuģa defekti

a) Ikvienu gaisa kuģa defektu, kas nopietni apdraud lidojumu drošību, novērš pirms turpmākā lidojuma.

b) Tikai pilnvarots sertificējošais personāls, atbilstoši M.A.801. iedaļas b) punkta 1. apakšpunktam, M.A.801. iedaļas b) punkta 2. apakšpunktam vai 145. daļai, var nolemt, lietojot M.A.401. iedaļā minētos tehniskās apkopes datus, vai gaisa kuģa defekts nopietni apdraud lidojumu drošību, un tāpēc nolemt, kad un kāds labojums veicams pirms turpmākā lidojuma, un kuru defekta labojumu var atlikt. Šo noteikumu tomēr nepiemēro, ja: 1. pilots lieto apstiprināto minimālā aprīkojuma sarakstu, kuru par obligātu noteikusi kompetentā iestāde; vai 2. kompetentā iestāde definē gaisa kuģa defektus kā pieņemamus.

c) Ikvienu gaisa kuģa defektu, kas neapdraud nopietni lidojumu drošību, novērš cik drīz vien iespējams no dienas, kad šis defekts pirmoreiz atklāts, un visās robežās, kuras norādītas tehniskās apkopes datos.

d) Ikvienu defektu, kas nav novērsts pirms lidojuma, attiecīgi reģistrē M.A.305. iedaļā minētajā gaisa kuģa tehniskās apkopes uzskaites sistēmā vai M.A.306. iedaļā minētajā uzņēmēja tehniskajā borta žurnālā.

E APAKŠDAĻA

SASTĀVDAĻAS

M.A.501 Uzstādīšana

a) Ikvienu sastāvdaļu drīkst uzstādīt tikai tad, ja tā ir apmierinošā stāvoklī, ir nodota izmantošanā saskaņā ar EASA 1. veidlapu vai tai līdzvērtīgo un ir marķēta atbilstoši 21. daļas Q apakšdaļas noteikumiem, ja vien nav norādīts citādi 145. daļā un F apakšdaļā.

b) Pirms sastāvdaļas uzstādīšanas gaisa kuģī persona vai apstiprināta tehniskās apkopes organizācija pārliecinās, ka konkrētā sastāvdaļa ir piemērota uzstādīšanai, ja ir jāpiemēro atšķirīga modifikācija un/vai norādījumu attiecībā uz lidojumderīgumu varianti.

c) Standarta detaļas gaisa kuģim vai tā sastāvdaļai uzmontē tikai tad, ja tehniskās apkopes datos norādīta konkrēta standarta detaļa. Standarta detaļas uzmontē tikai tad, ja tām ir pievienots pierādījums par atbilstību, kas atbilst piemērojamajam standartam.

d) Materiālu, kas ir vai nu izejmateriāls, vai arī palīgmateriāls, lieto gaisa kuģī vai tā sastāvdaļā tikai tad, ja gaisa kuģa vai tā sastāvdaļas ražotājs to ir norādījis attiecīgajos tehniskās apkopes datos, vai arī tā, kā norādīts 145. daļā. Šādu materiālu lieto tikai tad, ja tas atbilst vajadzīgajām specifikācijām un tam ir atbilstoša izsekojamība. Visiem materiāliem ir pievienota dokumentācija, kas tieši attiecas uz konkrēto materiālu, un tajā ir minēta atbilstība specifikācijas paziņojumam un arī ziņas par izgatavotāju un piegādātāju.

M.A.502 Sastāvdaļu tehniskā apkope

a) Sastāvdaļu tehnisko apkopi veic atbilstīgi apstiprinātas F apakšdaļā vai 145. daļā minētās tehniskās apkopes organizācijas.

b) Ikvienas sastāvdaļas tehnisko apkopi M.A.801. iedaļas b) punkta 2. apakšpunktā minētais sertificējošais personāls var veikt tikai tad, kad šāda sastāvdaļa ir uzstādīta gaisa kuģim. Tomēr šādas sastāvdaļas var īslaicīgi noņemt tehniskās apkopes vajadzībām, ja gaisa kuģa tehniskās apkopes rokasgrāmatā ir skaidri atļauta šāda noņemšana, lai uzlabotu piekļuvi tām.

M.A.503 Ierobežota darbmūža sastāvdaļas

Iemontētās ierobežota darbmūža sastāvdaļas nepārsniedz apstiprināto darbmūža ierobežojumu, kas norādīts apstiprinātajā tehniskās apkopes programmā un norādījumos attiecībā uz lidojumderīgumu.

M.A.504 Lietošanai nederīgu sastāvdaļu kontrole

a) Sastāvdaļu uzskata par lietošanai nederīgu jebkuros no turpmāk minētajiem apstākļiem: 1. darbmūža beigas, kas norādītas tehniskās apkopes programmā; 2. neatbilstība piemērojamajiem norādījumiem attiecībā uz lidojumderīgumu un citām prasībām par lidojumderīguma uzturēšanu, ko nosaka Aģentūra; 3. tādas informācijas neesība, kas vajadzīga, lai noteiktu iemontēšanas lidojumderīguma statusu vai piemērotību; 4. pierādījums par defektiem vai darbības traucējumiem; 5. iesaistījums starpgadījumā vai negadījumā, kas varētu ietekmēt tās funkcionālo izmantojamību.

b) Lietošanai nederīgās sastāvdaļas apzīmē un glabā drošā vietā, ko uzrauga M.A.502. iedaļā minētā apstiprinātā organizācija, līdz tiek pieņemts lēmums par šīs sastāvdaļas turpmāko statusu.

c) Sastāvdaļas, kuras ir sasniegušas sertificētā darbmūža beigas vai kurām ir neremontējami defekti, klasificē kā neatjaunojamas, un tās netiek atkārtoti nodotas sastāvdaļu piegādes sistēmā, ja vien sertificētais darbmūža ierobežojums nav ticis pagarināts vai arī remonta risinājums nav ticis apstiprināts atbilstoši M.A.304. iedaļas noteikumiem.

d) Ikviena persona vai organizācija, kura ir atbildīga saskaņā ar M daļas noteikumiem, c) punktā minēto neatjaunojamo sastāvdaļu gadījumā: 1. saglabā šādu sastāvdaļu b) punktā minētajā vietā; vai 2. deformē šo sastāvdaļu tādā veidā, ka to nav ekonomiski izdevīgi atjaunot vai remontēt, pirms atteikties no savas atbildības pār šādu sastāvdaļu.

e) Neskarot d) punktu, persona vai organizācija, kas atbildīga saskaņā ar M daļas noteikumiem, var nodot atbildību par sastāvdaļām, kas klasificētas kā neatjaunojamas, organizācijai, kas tās izmanto apmācības vai izpētes nolūkiem, nedeformējot šīs sastāvdaļas.

F APAKŠDAĻA

TEHNISKĀS APKOPES ORGANIZĀCIJA

M.A.601 Darbības joma

Šajā apakšdaļā ir noteiktas prasības, kas jāievēro organizācijai, lai tai varētu piešķirt vai pagarināt apstiprinājumu attiecībā uz gaisa kuģu un to sastāvdaļu, kas nav norādīti M.A.201. iedaļas f) un g) punktā, tehnisko apkopi.

M.A.602 Pieteikums

Pieteikumu tehniskās apkopes organizācijas apstiprinājuma saņemšanai vai mainīšanai ieraksta veidlapā un iesniedz veidā, ko nosaka kompetentā iestāde.

M.A.603 Apstiprinājuma joma

a) Par apstiprinājuma piešķiršanu liecina kompetentās iestādes izdotais sertifikāts (iekļauts 5. papildinājumā). M.A.604. iedaļā minētajā apstiprinātās tehniskās apkopes organizācijas rokasgrāmatā jānorāda darba joma, uz ko attiecas apstiprinājums.

Šīs daļas 4. papildinājumā ir definētas visas klases un novērtējumi, kas iespējami saskaņā ar M daļas A iedaļas F apakšdaļas noteikumiem.

b) Apstiprinātā tehniskās apkopes organizācija var atbilstoši tehniskās apkopes datiem izgatavot ierobežota daudzuma detaļas, lai tās lietotu darbu veikšanai tās telpās, kā norādīts tās rokasgrāmatā.

M.A.604 Tehniskās apkopes organizācijas rokasgrāmata

a) Tehniskās apkopes organizācija izveido rokasgrāmatu, kurā ir vismaz šāda informācija: 1. deklarācija, ko parakstījis atbildīgais pārvaldnieks, lai apstiprinātu, ka organizācija turpinās pastāvīgi strādāt atbilstoši M daļas noteikumiem un rokasgrāmatai; un 2. organizācijas darba joma; un 3. personas(-u), kas minēta(-as) M.A.606. iedaļas b) punktā, vārds(-i) un amats(-i); un 4. struktūras shēma, kurā parādītas saistītās atbildības ķēdes starp personu(-ām), kas minētas M.A.606. iedaļas b) punktā; un 5. sertificējošā personāla saraksts; un 6. telpu vispārējs apraksts un novietojums; un 7. procedūras, kurās norādīts, kā tehniskās apkopes organizācija nodrošina atbilstību šīs daļas noteikumiem; un 8. tehniskās apkopes organizācijas rokasgrāmatas grozījumu izdarīšanas procedūra(-as).

b) Tehniskās apkopes organizācijas rokasgrāmatu un visus turpmākos grozījumus tajā apstiprina kompetentā iestāde.

c) Neskarot b) punkta noteikumu, nelielus grozījumus rokasgrāmatā var apstiprināt ar procedūras palīdzību (še turpmāk sauktu par “netiešo apstiprinājumu”).

M.A.605 Telpas

Organizācija nodrošina, ka:

a) telpas ir paredzētas visiem plānotajiem darbiem, specializētās darbnīcas un boksi ir attiecīgi atdalīti, lai nodrošinātu vides aizsardzību pret piesārņojumu un vidi;

b) biroja telpas ir paredzētas visa plānotā darba vadīšanai, jo īpaši tehniskās apkopes uzskaites veikšanai;

c) sastāvdaļām, iekārtām, instrumentiem un materiāliem ir paredzētas drošas glabātavas. Glabātavas nodrošina lietošanai nederīgu sastāvdaļu un materiāla nodalīšanu no citām sastāvdaļām, materiāliem, iekārtām un instrumentiem. Glabātavas atbilst ražotāja instrukcijām un tām var piekļūt tikai pilnvarots personāls.

M.A.606 Prasības personālam

a) Organizācija ieceļ atbildīgo pārvaldnieku, kam organizācija pilnvaro nodrošināt, ka visi apkopes darbi, kuru veikšanu pieprasa klients, var tikt finansēti un izpildīti atbilstoši standartam, kas prasīts šajā daļā.

b) Personai vai personu grupai uztic pienākumu nodrošināt, ka organizācija vienmēr atbilst šīs apakšdaļas noteikumiem. Šāda(-as) persona(-as) ir tieši pakļauta(-as) atbildīgajam pārvaldniekam.

c) Visas b) punktā minētās personas spēj uzrādīt atbilstīgas zināšanas, izglītību un attiecīgu pieredzi, kas saistīta ar gaisa kuģi un/vai tā sastāvdaļu apkopi.

d) Organizācijai ir piemērots personāls parasta, paredzama līgumdarba veikšanai. Īslaicīgi nolīgta apakšuzņēmuma personāla nodarbināšana ir pieļaujama gadījumā, kad līgumdarbu ir vairāk nekā parasti, un drīkst nodarbināt tikai personālu, kas nav iesaistīts izsniegt izmantošanas sertifikātu izdošanā.

e) Pierāda un reģistrē visa personāla, kas nodarbināts tehniskās apkopes darbos, kvalifikāciju.

f) Personāls, kas veic tādus specializētus darbus kā metināšana un nesagraujošā testēšana/pārbaude, kas nav krāsas iespiešanās kontrasta pārbaude, ir kvalificēts atbilstoši oficiāli atzītam standartam.

g) Tehniskās apkopes organizācijai ir pietiekams sertificējošais personāls, lai gaisa kuģiem un to sastāvdaļām izsniegtu M.A.612. un M.A.613. iedaļā minētos izmantošanas sertifikātus. Tās atbilst 66. daļas prasībām.

M.A.607 Sertificējošais personāls

a) Papildus M.A.606. iedaļas g) punkta noteikumiem, sertificējošais personāls var izmantot savas tiesības tikai tad, ja organizācija ir nodrošinājusi, ka: 1. sertificējošais personāls var pierādīt, ka iepriekšējo divu gadu laikā tam ir bijusi sešus mēnešus ilga atbilstīga pieredze tehniskajā apkopē vai arī tas ir izpildījis noteikumu par attiecīgo tiesību piešķiršanu; un 2. sertificējošajam personālam ir pietiekama izpratne par attiecīgo apkopjamo gaisa kuģi un/vai tā sastāvdaļu(-ām) un attiecīgajām organizācijas procedūrām.

b) Turpmāk minētajos neparedzētajos gadījumos, ja gaisa kuģis atrodas vietā, kas nav galvenā bāze, un nav pieejams atbilstīgs sertificējošais personāls, tehniskās apkopes organizācija, kura nolīgta tehniskās apkopes veikšanai, var izdot vienreizēju sertifikācijas atļauju: 1. vienam no tās darbiniekiem, kam ir tipveida kvalifikācija par līdzīgas tehnoloģijas, uzbūves un sistēmas gaisa kuģi; vai 2. ikvienai personai, kurai ir ne mazāk kā piecu gadu ilga pieredze tehniskajā apkopē un kurai ir derīga ICAO gaisa kuģa tehniskās apkopes licence, kas attiecas uz gaisa kuģa tipu, kam vajadzīga sertificēšana, ja konkrētajā atrašanās vietā nav organizācijas, kas apstiprināta atbilstīgi šīs daļas noteikumiem, un nolīgtās organizācijas rīcībā ir pierādījumi par šīs personas pieredzi un licenci.

Par visiem šādiem gadījumiem jāziņo kompetentajai iestādei septiņu dienu laikā pēc šādas sertifikācijas atļaujas izdošanas. Apstiprinātā tehniskās apkopes organizācija, kas izdod vienreizēju sertifikācijas atļauju, nodrošina, ka ikvienu apkopes darbu, kas var ietekmēt lidojuma drošību, pārbauda atkārtoti.

c) Apstiprinātā tehniskās apkopes organizācija reģistrē visu informāciju, kas attiecas uz sertificējošo personālu un saglabā visa sertificējošā personāla pašreizējo sarakstu.

M.A.608 Sastāvdaļas, iekārtas un instrumenti

a) Organizācija 1. tur savā īpašumā iekārtas un instrumentus, kas norādīti M.A.609. iedaļā minētajos tehniskās apkopes datos, vai arī pārbaudītas līdzvērtīgas iekārtas un instrumentus, kas uzskaitīti tehniskās apkopes organizācijas rokasgrāmatā, kuri vajadzīgi ikdienas apkopes darbiem apstiprinājuma darbības jomā; un 2. pierāda, ka tai ir piekļuve visām citām iekārtām un instrumentiem, kurus lieto tikai atsevišķos gadījumos.

b) Instrumentus un iekārtas kontrolē un kalibrē atbilstoši oficiāli atzītam standartam. Organizācija veic šādas kalibrēšanas un lietotā standarta uzskaiti.

c) Organizācija inspicē, klasificē un atbilstīgi nodala visas ienākošās sastāvdaļas.

M.A.609 Tehniskās apkopes dati

Apstiprinātā tehniskās apkopes organizācija uztur un lieto pašreiz lietojamos apkopes datus, kas norādīti M.A.401. iedaļā, veicot apkopi, tostarp izmaiņas un remontus. Klienta sniegto tehniskās apkopes datu gadījumā tie ir vajadzīgi tikai darba gaitā.

M.A.610 Tehniskās apkopes darbuzdevumi

Pirms apkopes veikšanas organizācija un klients vienojas par darbuzdevumu rakstveidā, kurā skaidri ir norādīta veicamā tehniskā apkope.

M.A.611 Tehniskās apkopes standarti

Visi apkopes darbi ir veicami atbilstoši M daļas A iedaļas D apakšdaļas prasībām.

M.A.612 Gaisa kuģa izmantošanas sertifikāts

Pēc visu nepieciešamo gaisa kuģa apkopes darbu veikšanas atbilstoši šīs apakšdaļas prasībām, izsniedz gaisa kuģa izmantošanas sertifikātu atbilstoši M.A.801. iedaļas prasībām.

M.A.613 Gaisa kuģa sastāvdaļas izmantošanas sertifikāts

a) Pabeidzot visus nepieciešamos gaisa kuģa sastāvdaļas tehniskās apkopes darbus atbilstoši šīs apakšdaļas prasībām, izsniedz gaisa kuģa sastāvdaļas izmantošanas sertifikātu, EASA 1. veidlapu, atbilstoši M.A.802. iedaļas prasībām, izņemot tās sastāvdaļas, kuras izgatavotas atbilstoši M.A.603. iedaļas b) punkta prasībām.

b) Gaisa kuģa sastāvdaļas izmantošanas sertifikāta dokumentu, EASA 1. veidlapu, var izdrukāt no elektroniskās datubāzes.

M.A.614 Tehniskās apkopes datu uzskaite

a) Apstiprinātā tehniskās apkopes organizācija reģistrē visu informāciju par veiktajiem darbiem. Saglabā uzskaiti, kas vajadzīga, lai pierādītu, ka ir izpildītas visas prasības, lai saņemtu izmantošanas sertifikātu, ieskaitot apakšuzņēmēju dokumentus attiecībā uz nodošanu lietošanā.

b) Apstiprinātā tehniskās apkopes organizācija izsniedz gaisa kuģa īpašniekam katra izmantošanas sertifikāta kopiju kopā ar ikvienu īpašu apstiprinātu remonta/izmaiņu datu, kas izmantoti veiktajam remontam/izmaiņām, kopiju.

c) Apstiprinātā tehniskās apkopes organizācija saglabā visu apkopes uzskaites datu un visu saistīto tehniskās apkopes datu kopijas trīs gadus no dienas, kad tehniskās apkopes organizācija nodeva lietošanā gaisa kuģi vai tā sastāvdaļu, kurai tika veikti tehniskās apkopes darbi. 1. Uzskaites datus glabā tādā veidā, ka ir nodrošināta to aizsardzība pret bojājumiem un zādzību. 2. Visa aparatūra, kuru lieto, lai nodrošinātu dublējumu, glabā atsevišķi no tās aparatūras, kas satur darba datus, vidē, kas nodrošina, ka tā ir labā stāvoklī. 3. Ja apstiprinātā tehniskās apkopes organizācija pārtrauc savu darbību, visi saglabātie tehniskās apkopes uzskaites dati, kas attiecas uz pēdējiem diviem gadiem, tiek izsniegti attiecīgā gaisa kuģa vai tā sastāvdaļas pēdējam īpašniekam vai klientam vai tos noglabā tā, kā norādījusi kompetentā iestāde.

M.A.615 Organizācijas tiesības

Organizācija var:

1. apkopt ikvienu gaisa kuģi un/vai sastāvdaļu, kuras gadījumā tā ir apstiprināta, vietās, kas norādītas apstiprinājuma sertifikātā un rokasgrāmatā;

2. apkopt ikvienu gaisa kuģi un/vai sastāvdaļu, kuras gadījumā tā ir apstiprināta, jebkurā citā vietā, ja šāda apkope ir vajadzīga tikai tāpēc, lai novērstu radušos defektus;

3. pēc tehniskās apkopes pabeigšanas izsniegt izmantošanas sertifikātus atbilstoši M.A.612. vai M.A.613. iedaļas prasībām.

M.A.616 Organizācijas pārskats

Lai nodrošinātu, ka apstiprinātā tehniskās apkopes organizācija joprojām atbilst šīs apakšdaļas prasībām, tā regulāri organizē pārskatus.

M.A.617 Izmaiņas apstiprinātajā tehniskās apkopes organizācijā

Lai ļautu kompetentajai iestādei noteikt pastāvīgu atbilstību šīs daļas prasībām, apstiprinātā tehniskās apkopes organizācija to informē par ikvienu ierosinājumu veikt jebkuru no turpmāk minētajām izmaiņām pirms tās veikšanas:

1. organizācijas nosaukums;

2. organizācijas atrašanās vieta;

3. organizācijas papildu atrašanās vietas;

4. atbildīgais pārvaldnieks;

5. ikviena no personām, kas norādītas M.A.606. iedaļas b) punktā;

6. telpas, iekārtas, instrumenti, materiāli, procedūras, darba joma un sertificējošais personāls, kas varētu ietekmēt apstiprinājumu.

Gadījumos, kad ir ierosinātas izmaiņas personālā, par kurām vadībai nav bijis zināms iepriekš, par tām paziņo, tiklīdz iespējams.

M.A.618 Pastāvīgs apstiprinājuma derīgums

a) Apstiprinājumu izsniedz uz neierobežotu laiku. Tas turpina būt derīgs, kamēr: 1. organizācija atbilst šīs daļas prasībām, saskaņā ar noteikumiem, kas attiecas uz atzinumu apstrādi, kā norādīts M.A.619. iedaļā; un 2. kompetentajai iestādei ir nodrošināta piekļuve organizācijai, lai noteiktu, vai tā joprojām atbilst šīs daļas prasībām; un 3. apstiprinājums nav atcelts vai atsaukts.

b) Atceļot vai atsaucot apstiprinājuma sertifikātu, to nosūta atpakaļ kompetentajai iestādei.

M.A.619 Atzinumi

a) līmeņa atzinums ir jebkura būtiska neatbilstība M daļas prasībām, kas pazemina drošības standartu un nopietni apdraudēt lidojumu drošību.

b) līmeņa atzinums ir jebkura neatbilstība M daļas prasībām, kas varētu pazemināt drošības standartu un, iespējams, nopietni apdraudēt lidojumu drošību.

c) Pēc tam, kad atbilstoši M.B.605. iedaļas noteikumiem ir saņemts paziņojums par atzinumiem, tehniskās apkopes organizācijas apstiprinājuma turētājs izstrādā koriģējošu darbību plānu un pierāda kompetentajai iestādei, ka šīs koriģējošās darbības tiek veiktas laikposmā, par kuru viņš ar to ir vienojies.

G APAKŠDAĻA

LIDOJUMDERĪGUMA UZTURĒŠANAS VADĪBAS ORGANIZĀCIJA

M.A.701 Darbības joma

Šajā apakšdaļā noteiktas prasības, kas jāievēro organizācijai, lai tā varētu saņemt vai pagarināt apstiprinājumu gaisa kuģa lidojumderīguma uzturēšanas vadībai.

M.A.702 Pieteikums

Pieteikumu lidojumderīguma uzturēšanas vadības organizācijas apstiprinājuma saņemšanai vai mainīšanai ieraksta veidlapā un iesniedz veidā, ko nosaka kompetentā iestāde.

M.A.703 Apstiprinājuma joma

a) Par apstiprinājuma piešķiršanu liecina kompetentās iestādes izdotā apliecība (iekļauta VI papildinājumā). M.A.704. iedaļā minētajā apstiprinātajā lidojumderīguma uzturēšanas vadības organizācijas pašraksturojumā jānorāda darba joma, uz ko paredzēts attiecināt apstiprinājumu.

b) Neskarot a) punktu, gaisa komerctransporta gadījumā apstiprinājums ir daļa no aviācijas uzņēmuma sertifikāta, kuru izsniegusi kompetentā iestāde konkrētā gaisa kuģa gadījumā.

M.A.704 Lidojumderīguma uzturēšanas vadības organizācijas pašraksturojums

a) Apstiprinātā lidojumderīguma uzturēšanas vadības organizācija izveido pašraksturojumu, kurā ietver šādu informāciju: 1. deklarācija, ko parakstījis atbildīgais pārvaldnieks, lai apstiprinātu, ka organizācija turpinās pastāvīgi strādāt atbilstoši M daļas noteikumiem un pašraksturojumam; un 2. organizācijas darba joma; un 3. personas(-u), kas minēta(-as) M.A.706. iedaļas b) un c) punktā, vārds(-i) un amats(-i); un 4. struktūras shēma, kurā parādītas saistītās atbildības ķēdes starp personu(-ām), kas minētas M.A.706. iedaļas b) un c) punktā; un 5. M.A.707. iedaļā minētā lidojumderīguma pārbaudes personāla saraksts; un 6. telpu vispārējs apraksts un novietojums; un 7. procedūras, kurās norādīts, kā lidojumderīguma uzturēšanas vadības organizācija nodrošina atbilstību šīs daļas noteikumiem; un 8. lidojumderīguma uzturēšanas vadības organizācijas pašraksturojuma grozīšanas procedūras.

b) Lidojumderīguma uzturēšanas vadības organizācijas pašraksturojumu un visus turpmākos grozījumus tajā apstiprina kompetentā iestāde.

Neskarot b) punkta noteikumu, nelielus grozījumus pašraksturojumā var apstiprināt ar tajā minētas procedūras palīdzību (še turpmāk sauktu par “netiešo apstiprinājumu”).

M.A.705 Telpas

Lidojumderīguma uzturēšanas vadības organizācija M.A.706. iedaļā minētajam personālam nodrošina atbilstošas biroja telpas attiecīgajās tā atrašanās vietās.

M.A.706 Prasības personālam

a) Organizācija ieceļ atbildīgo pārvaldnieku, kuru tā pilnvaro nodrošināt, ka visi lidojumderīguma uzturēšanas vadības darbi var tikt finansēti un izpildīti atbilstoši šīs daļas prasībām.

b) Gaisa komerctransporta gadījumā a) punktā minētais atbildīgais pārvaldnieks ir persona, kurš arī pilnvarots nodrošināt, ka visi uzņēmēja pasūtītie darbi var tikt finansēti un paveikti atbilstoši standartam, kas prasīts aviācijas uzņēmuma sertifikāta izsniegšanai.

c) Personai vai personu grupai uztic pienākumu nodrošināt, ka organizācija vienmēr atbilst šās apakšdaļas noteikumiem. Šāda(-as) persona(-as) ir tieši pakļauta(-as) atbildīgajam pārvaldniekam.

d) Gaisa komerctransporta gadījumā atbildīgais pārvaldnieks izraugās noteiktu amata ieņēmēju. Šī persona ir atbildīga par lidojumderīguma uzturēšanas darbu uzraudzību un vadību atbilstoši c) punkta noteikumam.

e) 145. daļā minētā apstiprinātā organizācija saskaņā ar līgumu ar uzņēmēju nenodarbina noteikto amata ieņēmēju, kas minēts d) punktā, ja vien par to nevienojas ar kompetento iestādi.

f) Organizācijai ir atbilstīgi kvalificēts personāls paredzamā darba veikšanai.

g) Visas c) un d) punktā minētās personas spēj uzrādīt atbilstīgas zināšanas, izglītību un attiecīgu pieredzi, kas saistīta ar gaisa kuģa lidojumderīguma uzturēšanu.

h) Reģistrē visa personāla, kas nodarbināts lidojumderīguma uzturēšanas vadībā, kvalifikāciju.

M.A.707 Lidojumderīguma pārbaudes personāls

a) Lai varētu saņemt apstiprinājumu lidojumderīguma pārbaužu veikšanai, apstiprinātajai lidojumderīguma uzturēšanas vadības organizācijai ir atbilstošs lidojumderīguma pārbaudes personāls, kas izdod M daļas A iedaļas I apakšdaļā minētos lidojumderīguma pārbaudes sertifikātus vai ieteikumus. Papildus M.A.706. iedaļā minētajām prasībām personālam ir: 1. vismaz piecu gadu ilga pieredze lidojumderīguma uzturēšanas jomā; un 2. attiecīga 66. daļā minētā licence vai zinātņu grāds aeronavigācijā vai tam līdzvērtīgs; un 3. oficiāla apmācība aeronavigācijas tehniskajā apkopē; un 4. amats apstiprinātajā organizācijā ar atbilstošiem pienākumiem.

b) Apstiprinātās lidojumderīguma uzturēšanas vadības organizācijas izvēlētajam lidojumderīguma pārbaudes personālam atļauju šī organizācija var izdot tikai tad, ja to oficiāli ir apstiprinājusi kompetentā iestāde pēc tam, kad tās uzraudzībā apmierinoši veikta lidojumderīguma pārbaude.

c) Organizācija nodrošina, ka lidojumderīguma pārskata personāls var pierādīt atbilstīgu jaunāko pieredzi lidojumderīguma uzturēšanas jomā.

d) Lidojumderīguma pārbaudes personālu identificē, uzskaitot katru personu lidojumderīguma uzturēšanas vadības organizācijas pašraksturojumā kopā ar atsauci uz šīs personas lidojumderīguma pārbaudes atļauju.

e) Organizācija veic uzskaiti par lidojumderīguma pārbaudes personālu, kur iekļauj informāciju par jebkuru atbilstīgu kvalifikāciju, kam pievienots kopsavilkums par attiecīgo lidojumderīguma uzturēšanas vadības pieredzi un apmācību un atļaujas kopiju. Šos uzskaites datus saglabā vēl divus gadus pēc tam, kad lidojumderīguma pārbaudes personāls ir atstājis organizāciju.

M.A.708 Lidojumderīguma uzturēšanas vadība

a) Visus lidojumderīguma uzturēšanas vadības darbus veic atbilstoši M daļas A iedaļas C apakšdaļas priekšrakstiem.

b) Katra pārvaldāmā gaisa kuģa gadījumā apstiprinātā lidojumderīguma uzturēšanas vadības organizācija: 1. izveido un vada tehniskās apkopes programmu šim gaisa kuģim, ieskaitot ikvienu piemērojamo uzticamības programmu; 2. iesniedz kompetentajai iestādei apstiprināšanai gaisa kuģa tehniskās apkopes programmu kopā ar grozījumiem tajā un izdod programmas kopiju gaisa kuģa, kuru nelieto komerciāliem pārvadājumiem, īpašniekam; 3. pārvalda izmaiņu un remontu apstiprināšanu; 4. pārliecinās, ka tehniskā apkope ir veikta atbilstoši apstiprinātajai tehniskās apkopes programmai un nodošana lietošanā notiek atbilstoši M daļas A iedaļas H nodaļas noteikumiem; 5. pārliecinās, ka ir ievēroti visi piemērojamie norādījumi attiecībā uz lidojumderīgumu un operatīvie norādījumi ar ietekmi uz lidojumderīguma uzturēšanu; 6. pārliecinās, ka attiecīgi apstiprinātā tehniskās apkopes organizācija novērš visus defektus, kas atklāti plānotās tehniskās apkopes laikā vai par kuriem ir ziņots; 7. pārliecinās, ka gaisa kuģis tiek nogādāts attiecīgi apstiprinātajā tehniskās apkopes organizācijā, kad vien tas ir nepieciešams; 8. koordinē plānoto tehnisko apkopi, norādījumu piemērošanu attiecībā uz lidojumderīgumu, ierobežota darbmūža detaļu nomaiņu un sastāvdaļu pārbaudi, lai pārliecinātos, ka darbs ir pienācīgi paveikts; 9. pārvalda un arhivē visus lidojumderīguma uzturēšanas uzskaites datus un/vai uzņēmēja tehnisko borta žurnālu; 10. pārliecinās, ka masas un smaguma centra izvietojuma deklarācijā minēts pašreizējais gaisa kuģa statuss.

c) Gaisa komerctransporta gadījumā, ja uzņēmējs nav atbilstīgi apstiprināts saskaņā ar 145. daļas noteikumiem, viņš noslēdz rakstisku uzturēšanas līgumu ar 145. daļā minēto organizāciju vai citu uzņēmēju, kurā izklāsta funkcijas, kas minētas M.A.301. iedaļas 2., 3., 5. un 6. punktā, un nodrošina, ka visus tehniskās apkopes darbus veic 145. daļā minētā apstiprinātā tehniskās apkopes organizācija un definē atbalstu M.A.712. iedaļas b) punktā minētajām kvalitātes funkcijām. Līgumus par gaisa kuģu tehnisko apkopi bāzē, plānoto operatīvo tehnisko apkopi un dzinēja apkopi un visus turpmākos grozījumus tajos apstiprina kompetentā iestāde. Tomēr attiecībā uz: 1. gaisa kuģi, kam nepieciešama neplānota operatīvā tehniskā apkope, līgums var būt individuālu darbuzdevumu veidā, kas adresēti 145. daļā minētajai tehniskās apkopes organizācijai; 2. sastāvdaļu tehnisko apkopi, ieskaitot dzinēja tehnisko apkopi, c) punktā minētais līgums var būt individuālu darbuzdevumu veidā, kas adresēti 145. daļā minētajai tehniskās apkopes organizācijai.

M.A.709 Dokumentācija

Veicot lidojumderīguma uzturēšanas darbus (M.A.708. iedaļa), apstiprinātā lidojumderīguma uzturēšanas vadības organizācija glabā un lieto jaunākos piemērojamos tehniskās apkopes datus, kas norādīti M.A.401. iedaļā.

M.A.710 Lidojumderīguma pārbaude

a) Lai izpildītu prasību par M.A.902. iedaļā minēto gaisa kuģa lidojumderīguma pārbaudi, apstiprināta lidojumderīguma uzturēšanas vadības organizācija veic pilnu gaisa kuģa uzskaites datu dokumentētu pārbaudi, lai pārliecinātos, ka: 1. gaisa kuģa korpusa, dzinēja un propellera lidojumstundas un ar tiem saistītie lidojumu cikli ir pareizi reģistrēti; un 2. lidojumu rokasgrāmata ir atbilstoša gaisa kuģa konfigurācijai, un tajā ir atspoguļots jaunākais pārskata statuss; un 3. visas tehniskās apkopes, kas jāveic gaisa kuģim saskaņā ar apstiprināto tehniskās apkopes programmu, ir veiktas; un 4. visi zināmie defekti ir tikuši novērsti vai, ja vajadzīgs, nodoti tālāk uzraudzītā veidā; un 5. visi piemērojamie norādījumi attiecībā uz lidojumderīgumu ir piemēroti un pareizi reģistrēti; un 6. visas izmaiņas un remonti, kas veikti gaisa kuģim, ir tikuši reģistrēti un apstiprināti saskaņā ar 21. daļas noteikumiem; un 7. visas ierobežota darbmūža sastāvdaļas, kas iemontētas gaisa kuģī, ir pareizi identificētas, reģistrētas un nav pārsniegušas apstiprinātā darbmūža robežu; un 8. visi tehniskās apkopes darbi ir nodoti lietošanā saskaņā ar šīs daļas noteikumiem; un 9. pašreizējā masas un smaguma centra izvietojuma deklarācijā ir minēta gaisa kuģa konfigurācija, un šis ziņojums ir derīgs; un 10. gaisa kuģis atbilst jaunākajiem labojumiem tipa projektā, kuru apstiprinājusi Aģentūra.

b) Apstiprinātās lidojumderīguma uzturēšanas vadības organizācijas lidojumderīguma pārbaudes personāls veic fizisku gaisa kuģa apsekojumu. Šajā apsekojumā lidojumderīguma pārbaudes personālam, kas nav atbilstīgi kvalificēts saskaņā ar 66. daļas noteikumiem, palīdz kvalificēts personāls.

c) Gaisa kuģa fiziskā apsekojuma laikā lidojumderīguma pārbaudes personāls pārliecinās, ka: 1. visas vajadzīgās zīmes un trafareti ir pienācīgi piestiprināti; un 2. gaisa kuģis atbilst apstiprinātajai tā lidojumu rokasgrāmatai; un 3. gaisa kuģa konfigurācija atbilst apstiprinātajai dokumentācijai; un 4. nav atklāts neviens redzams defekts, kas nav novērsts saskaņā ar M.A.404. iedaļas noteikumiem; un 5. nav atklātas neatbilstības starp gaisa kuģi un a) punktā minēto dokumentēto uzskaites datu pārskatu.

d) Neskarot M.A.902. iedaļas a) punkta noteikumu, lidojumderīguma pārbaudei var paredzēt 90 dienu ilgu maksimālo laikposmu, nepārtraucot lidojumderīguma pārbaudes darbu gaitu, lai fiziskā pārbaude varētu notikt tehniskās apkopes pārbaudes laikā.

e) M.A.902. iedaļā minēto lidojumderīguma pārbaudes sertifikātu (EASA 15.b veidlapu) vai ieteikumu izdod attiecīgi pilnvarots M.A.707. iedaļā minētais lidojumderīguma pārbaudes personāls apstiprinātās lidojumderīguma uzturēšanas vadības organizācijas vārdā, ja tas ir pārliecinājies, ka ir pienācīgi veikta lidojumderīguma pārbaude.

f) Ikviena lidojumderīguma pārbaudes sertifikāta kopiju, kas izdots vai pagarināts gaisa kuģim, nosūta minētā gaisa kuģa reģistrācijas dalībvalstij 10 dienu laikā.

g) Nedrīkst slēgt apakšlīgumus par lidojumderīguma pārbaudes darbu veikšanu.

h) Ja lidojumderīguma pārbaudes rezultāts ir neskaidrs, par to informē kompetento iestādi.

M.A.711 Organizācijas tiesības

a) Apstiprinātā lidojumderīguma uzturēšanas vadības organizācija var: 1. vadīt gaisa kuģa, kuru lieto nekomerciāliem gaisa pārvadājumiem, lidojumderīguma uzturēšanu, kā uzskaitīts apstiprinājuma apliecībā; 2. vadīt gaisa kuģa, kuru lieto komerciāliem gaisa pārvadājumiem, lidojumderīguma uzturēšanu, ja tas ir norādīts minētā gaisa kuģa aviācijas uzņēmuma sertifikātā; 3. organizēt jebkādu darbu, kas saistīti ar lidojumderīguma uzturēšanu, veikšanu tās apstiprinājuma robežās, ar citu organizāciju, kas strādā saskaņā ar tās kvalitātes nodrošināšanas sistēmu.

b) Apstiprinātā lidojumderīguma uzturēšanas vadības organizācija var papildus tikt apstiprināta, lai: 1. izsniegtu lidojumderīguma pārbaudes sertifikātu; vai 2. ieteiktu reģistrācijas valstij veikt lidojumderīguma pārbaudi.

c) Organizāciju reģistrē vienā no dalībvalstīm, lai varētu tai piešķirt tiesības atbilstoši b) punkta noteikumiem.

M.A.712 Kvalitātes nodrošināšanas sistēma

a) Lai nodrošinātu, ka apstiprinātā lidojumderīguma uzturēšanas vadības organizācija turpina atbilst šīs apakšdaļas prasībām, tā izveido kvalitātes nodrošināšanas sistēmu un ieceļ kvalitātes nodrošināšanas pārvaldnieku, lai uzraudzītu atbilstību procedūrām, kas vajadzīgas, lai gaisa kuģis būtu lidojumderīgs. Atbilstības uzraudzībā iekļauj sistēmu atgriezeniskās informācijas nosūtīšanai atbildīgajam pārvaldniekam, lai viņš vajadzības gadījumā veiktu koriģējošu darbību.

b) Kvalitātes nodrošināšanas sistēma uzrauga M daļas A iedaļas G apakšdaļā minētās darbības. Tajā iekļauj vismaz šādas funkcijas: 1. uzraudzīt, lai visas M daļas A iedaļas G apakšdaļas darbības tiktu veiktas atbilstoši apstiprinātajām procedūrām; un 2. uzraudzīt, lai visi līgumā minētie tehniskās apkopes darbi tiktu veikti atbilstoši līgumam; un 3. uzraudzīt nepārtrauktu atbilstību šīs daļas prasībām.

c) Uzskaites datus par šīm darbībām saglabā vismaz divus gadus.

d) Ja apstiprinātā lidojumderīguma uzturēšanas vadības organizācija ir apstiprināta atbilstoši citas daļas noteikumiem, tad kvalitātes nodrošināšanas sistēmu var apvienot ar to sistēmu, kuras lietošana ir prasīta šajā otrajā daļā.

e) Gaisa komercpārvadājumu gadījumā M daļas A iedaļas G apakšdaļā minētā kvalitātes nodrošināšanas sistēma ir uzņēmuma kvalitātes nodrošināšanas sistēmas sastāvdaļa.

f) Mazas organizācijas gadījumā, kas minēta M daļas A iedaļas G apakšdaļā, kurai nav tiesības, kas piešķirtas saskaņā ar M.A.711. iedaļas b) punkta noteikumiem, kvalitātes nodrošināšanas sistēmu var aizstāt ar regulāru organizācijas pārskatu veikšanu.

M.A.713 Izmaiņas apstiprinātajā lidojumderīguma uzturēšanas vadības organizācijā

Lai ļautu kompetentajai iestādei noteikt pastāvīgu atbilstību šīs daļas prasībām, apstiprinātā lidojumderīguma uzturēšanas vadības organizācija to informē par ikvienu priekšlikumu veikt jebkuru no turpmāk minētajām izmaiņām, pirms šādas izmaiņas notiek:

1. organizācijas nosaukums;

2. organizācijas atrašanās vieta;

3. organizācijas papildu atrašanās vietas;

4. atbildīgais pārvaldnieks;

5. ikviena no personām, kas norādītas M.A.706. iedaļas c) punktā;

6. telpas, procedūras, darba joma un personāls, kas varētu ietekmēt apstiprinājumu.

Gadījumos, kad ir ierosinātas izmaiņas personālā, par kurām vadībai nav bijis zināms iepriekš, par tām paziņo, tiklīdz iespējams.

M.A.714 Uzskaite

a) Apstiprinātā lidojumderīguma uzturēšanas vadības organizācija reģistrē visu informāciju par veiktajiem darbiem. Saglabā uzskaites datus, kuri ir prasīti M.A.305. iedaļā un, ja vajadzīgs, M.A.306. iedaļā.

b) Ja lidojumderīguma uzturēšanas vadības organizācijai ir M.A.711. iedaļas b) punktā minētās tiesības, tā saglabā kopiju no katra izsniegtā lidojumderīguma pārbaudes sertifikāta un ieteikuma kopā ar visiem apliecinošajiem dokumentiem.

c) Lidojumderīguma uzturēšanas vadības organizācija saglabā kopiju no visiem uzskaites datiem, kas norādīti b) punktā, vēl divus gadus pēc tam, kad gaisa kuģa lietošana ir pārtraukta.

d) Uzskaites datus glabā veidā, kas nodrošina to aizsardzību pret bojājumiem, izmaiņām un zādzību.

e) Visu aparatūru, kuru lieto, lai nodrošinātu dublējumu, glabā atsevišķi no tās aparatūras, kas satur darba datus, vidē, kas nodrošina, ka tā ir labā stāvoklī.

f) Ja gaisa kuģa lidojumderīguma uzturēšanas vadība ir nodota citai organizācijai vai personai, visus glabātos uzskaites datus nodod minētajai organizācijai vai personai. Laikposmi, kas norādīti uzskaites saglabāšanas gadījumā, turpina attiekties uz minēto organizāciju vai personu.

g) Ja lidojumderīguma uzturēšanas vadības organizācija pārtrauc savu darbību, visus glabātos uzskaites datus nodod gaisa kuģa īpašniekam.

M.A.715 Pastāvīgais apstiprinājuma derīgums

a) Apstiprinājumu izsniedz uz neierobežotu laiku. Tas turpina būt derīgs, kamēr: 1. organizācija atbilst šīs daļas prasībām, atbilstoši noteikumiem, kas attiecas uz atzinumu apstrādi, kā norādīts M.A.705. iedaļā; un 2. kompetentajai iestādei ir nodrošināta piekļuve organizācijai, lai noteiktu, vai tā joprojām atbilst šās daļas prasībām; un 3. apstiprinājums nav atcelts vai atsaukts.

b) Atceļot vai atsaucot apstiprinājuma apliecību, to nosūta atpakaļ kompetentajai iestādei.

M.A.716 Atzinumi

a) 1. līmeņa atzinums ir jebkura būtiska neatbilstība M daļas prasībām, kas pazemina drošības standartu un nopietni apdraud lidojuma drošību.

b) 2. līmeņa atzinums ir jebkura neatbilstība M daļas prasībām, kas varētu pazemināt drošības standartu un, iespējams, nopietni apdraudēt lidojuma drošību.

c) Pēc tam, kad atbilstoši M.B.705. iedaļas noteikumiem ir saņemts paziņojums par atzinumiem, lidojumderīguma uzturēšanas vadības organizācijas apstiprinājuma turētājs izstrādā koriģējošu darbību plānu un pierāda kompetentajām iestādēm, ka šīs koriģējošās darbības tiek veiktas laikposmā, par kuru viņš ir vienojies ar kompetento iestādi.

H APAKŠDAĻA

IZMANTOŠANAS SERTIFIKĀTS

M.A.801 Gaisa kuģa izmantošanas sertifikāts

a) Izņemot gaisa kuģi, kuru nodevusi lietošanā 145. daļā minētā organizācija, izmantošanas sertifikātu izsniedz atbilstoši šīs apakšdaļas noteikumiem.

b) Izmantošanas sertifikātu izsniedz pirms lidojuma un pēc visu tehniskās apkopes darbu pabeigšanas. Kad visi vajadzīgās tehniskās apkopes darbi ir pienācīgi paveikti, izmantošanas sertifikātu izsniedz: 1. attiecīgais sertificējošais personāls M daļas A iedaļas F apakšdaļā minētās apstiprinātās tehniskās apkopes organizācijas vārdā; vai 2. sertificējošais personāls atbilstoši 66. daļas prasībām, izņemot kompleksos tehniskās apkopes darbus, kas uzskaitīti 7. papildinājumā; vai 3. M.A.803. iedaļā minētais pilots īpašnieks.

c) Gaisa kuģa nodošanas lietošanā gadījumā, kas minēts b) punkta 2. apakšpunktā, sertificējošajam personālam tehniskās apkopes darbu veikšanā var palīdzēt viena vai vairākas personas, kas atrodas tiešā un nepārtrauktā tā uzraudzībā.

d) Izmantošanas sertifikātā ir minēta pamatinformācija par veiktajiem tehniskās apkopes darbiem, diena, kad šādi apkopes darbi veikti, un: 1. M daļas A iedaļas F apakšdaļā minētās apstiprinātās tehniskās apkopes organizācijas un sertificējošā personāla, kas izdod šādu sertifikātu, identitāte ar norādi uz apstiprinājumu; vai 2. b) punkta 2. apakšpunktā minētā izmantošanas sertifikāta gadījumā sertificējošā personāla, kas izsniedz šādu sertifikātu, identitāte un, ja vajadzīgs, licences numurs.

e) Neskarot b) punktu, nepilnīgas tehniskās apkopes gadījumā šādu faktu ieraksta izmantošanas sertifikātā pirms šāda sertifikāta izdošanas.

f) Izmantošanas sertifikātu neizsniedz ikvienas zināmas neatbilstības gadījumā, kas nopietni apdraud lidojumu drošību.

M.A.802 Gaisa kuģa sastāvdaļas izmantošanas sertifikāts

a) Izmantošanas sertifikātu izsniedz pēc visu tehniskās apkopes darbu pabeigšanas, kas veikti gaisa kuģa sastāvdaļai, kamēr tā ir nomontēta.

b) Autorizēts izmantošanas sertifikāts, kas identificēts kā EASA 1. veidlapa, dalībvalstu gadījumā uzskatāms par gaisa kuģa sastāvdaļas izmantošanas sertifikātu.

M.A.803 Pilota īpašnieka atļauja

a) Pilots īpašnieks ir persona, kurai atsevišķi vai kopīgi pieder apkopjamais gaisa kuģis un kurai ir derīga pilota licence ar attiecīgā tipa vai klases novērtējumu.

b) Ikviena privāti lietota, vienkāršas konstrukcijas gaisa kuģa, kura maksimālā pacelšanās masa nepārsniedz 2 730 kg, planiera un gaisa balona gadījumā, pilots īpašnieks var izsniegt izmantošanas sertifikātu pēc paša veiktas ierobežotas tehniskās apkopes, kas uzskaitīta VIII papildinājumā.

c) Ierobežoto tehnisko apkopi, kuru veic pilots īpašnieks, definē M.A.302. iedaļā minētajā gaisa kuģa tehniskās apkopes programmā.

d) Izmantošanas sertifikāts jāpievieno reģistrācijas žurnāliem, un tajā jābūt pamatinformācijai par veiktajiem tehniskās apkopes darbiem, dienu, kad šādi apkopes darbi tika veikti, identifikācijai un pilota īpašnieka, kas izsniedz šādu sertifikātu, pilota licences numuram.

I APAKŠDAĻA

LIDOJUMDERĪGUMA PĀRBAUDES SERTIFIKĀTS

M.A.901 Gaisa kuģa lidojumderīguma pārbaude

Lai nodrošinātu gaisa kuģa lidojumderīguma sertifikāta spēkā esību, periodiski jāveic gaisa kuģa un tā lidojumderīguma uzturēšanas uzskaites pārbaude.

a) Gaisa kuģa lidojumderīguma pārbaudes sertifikātu izsniedz atbilstoši III papildinājuma noteikumiem (EASA 15.a vai 15.b veidlapa) pēc apmierinošas lidojumderīguma pārbaudes pabeigšanas, un tas ir derīgs vienu gadu.

b) Gaisa kuģis kontrolētā vidē ir gaisa kuģis, kuru pastāvīgi pārvalda M daļas A iedaļas G apakšdaļā minētā apstiprinātā lidojumderīguma uzturēšanas vadības organizācija, kurš nav mainījis organizācijas pēdējo 12 mēnešu laikā, un kuru apkopj apstiprinātas tehniskās apkopes organizācijas. Tajā iekļauj M.A.803. iedaļas b) punktā minēto veikto apkopi un nodošanu lietošanā atbilstoši M.A.801. iedaļas b) punkta 2. vai 3. apakšpunktā minētajiem noteikumiem.

c) Ja gaisa kuģis atrodas kontrolētā vidē, lidojumderīguma uzturēšanas vadības organizācija, kas pārvalda gaisa kuģi, var, ja tā ir atbilstīgi apstiprināta: 1. izsniegt lidojumderīguma pārbaudes sertifikātu atbilstoši M.A.710. iedaļas noteikumiem; un 2. lidojumderīguma pārbaudes sertifikātu gadījumā, kurus tā ir izsniegusi, ja gaisa kuģis ir atradies kontrolētā vidē, divreiz pagarināt lidojumderīguma pārbaudes sertifikāta derīguma termiņu uz vienu gadu katrā reizē. Lidojumderīguma pārbaudes sertifikātu nepagarina, ja organizācija zina vai arī tai ir pamats ticēt, ka gaisa kuģis nav lidojumderīgs.

d) Ja gaisa kuģis neatrodas kontrolētajā vidē vai to pārvalda M daļas A iedaļas G apakšdaļā minētā apstiprinātā lidojumderīguma uzturēšanas vadības organizācija, kurai nav tiesību veikt lidojumderīguma uzturēšanas pārbaudes, tad lidojumderīguma pārbaudes sertifikātu izsniedz kompetentā iestāde pēc apmierinoša novērtējuma, kas pamatots uz attiecīgi apstiprinātas lidojumderīguma uzturēšanas vadības organizācijas ieteikumu, kuru iesniedz kopā ar pieteikumu no īpašnieka vai uzņēmēja. Šis ieteikums ir pamatots uz lidojumderīguma pārbaudi, kas veikta atbilstoši M.A.710. iedaļas noteikumiem.

e) Vienmēr, kad apstākļi rāda potenciālā drošības apdraudējuma esību, kompetentā iestāde var nolemt veikt lidojumderīguma pārbaudi un izsniegt tās sertifikātu. Šajā gadījumā īpašnieks vai uzņēmējs sniedz kompetentajai iestādei: — tās prasīto dokumentāciju, — piemērotas telpas tās personālam attiecīgajā vietā, un — ja vajadzīgs, personāla atbalstu, kas ir pietiekami kvalificēts atbilstoši 66. daļas prasībām.

M.A.902 Lidojumderīguma pārbaudes sertifikāta derīgums

a) Lidojumderīguma pārbaudes sertifikāts kļūst nederīgs, ja: 1. to aptur vai atsauc; vai 2. lidojumderīguma sertifikātu aptur vai atsauc; vai 3. gaisa kuģis nav dalībvalsts gaisa kuģu reģistrā; vai 4. tipa sertifikāts, ar kuru saskaņā izdots lidojumderīguma sertifikāts, ticis apturēts vai atsaukts.

b) Gaisa kuģis nedrīkst pacelties gaisā, ja lidojumderīguma sertifikāts ir nederīgs vai: 1. gaisa kuģa vai jebkuras tam uzmontētas sastāvdaļas lidojumderīguma uzturēšana neatbilst šīs daļas prasībām; vai 2. gaisa kuģis neatbilst tipa projektam, kuru apstiprinājusi Aģentūra; vai 3. gaisa kuģis ir ticis lietots, neievērojot apstiprinātās lidojumu rokasgrāmatas vai lidojumderīguma sertifikāta noteiktos ierobežojumus un neveicot atbilstošas darbības; vai 4. gaisa kuģis ir iekļuvis starpgadījumā vai avārijā, kas ietekmē tā lidojumderīgumu, un nav tikušas veiktas atbilstošas darbības, lai atjaunotu tā lidojumderīgumu; vai 5. izmaiņas vai remonts nav ticis apstiprināts atbilstoši 21. nodaļai.

c) Atceļot vai atsaucot lidojumderīguma pārbaudes sertifikātu, to nosūta atpakaļ kompetentajai iestādei.

M.A.903 Gaisa kuģa pārreģistrācija ES teritorijā

a) Pārreģistrējot gaisa kuģi ES teritorijā, pieteikuma iesniedzējs: 1. informē iepriekšējo dalībvalsti par to, kurā dalībvalstī gaisa kuģis tiks reģistrēts; tad 2. iesniedz pieteikumu jaunajai dalībvalstij, lai tā izsniegtu jaunu lidojumderīguma sertifikātu atbilstoši 21. daļas noteikumiem.

b) Neskarot M.A.902. iedaļas a) punkta 3. apakšpunkta noteikumus, iepriekšējais lidojumderīguma pārbaudes sertifikāts paliek spēkā līdz tā termiņa beigām.

M.A.904 Gaisa kuģa, kas ievests ES, lidojumderīguma pārbaude

a) Ievedot gaisa kuģi no trešās valsts un reģistrējot to dalībvalsts reģistrā, pieteikuma iesniedzējs: 1. iesniedz pieteikumu reģistrācijas dalībvalstij, lai tā izsniegtu jaunu lidojumderīguma sertifikātu atbilstoši 21. daļas noteikumiem; un 2. organizē lidojumderīguma pārbaudi, ko veic attiecīgi apstiprināta lidojumderīguma uzturēšanas vadības organizācija; un 3. organizē visus tehniskās apkopes darbus, kuru veikšanu pieprasa lidojumderīguma uzturēšanas vadības organizācija.

b) Pārliecinoties, ka gaisa kuģis atbilst konkrētajām prasībām, lidojumderīguma uzturēšanas vadības organizācija nosūta dokumentētu ieteikumu reģistrācijas dalībvalstij izsniegt lidojumderīguma pārbaudes sertifikātu.

c) Īpašnieks reģistrācijas dalībvalsts iestādei ļauj piekļūt gaisa kuģim, lai veiktu inspekciju.

d) Reģistrācijas dalībvalsts izsniedz jaunu lidojumderīguma sertifikātu, kad tā ir pārliecinājusies, ka gaisa kuģis atbilst 21. daļas noteikumiem.

e) Dalībvalsts izsniedz arī lidojumderīguma pārbaudes sertifikātu, kas parasti ir derīgs vienu gadu, ja vien dalībvalsts drošības iemeslu dēļ nesamazina šo derīguma termiņu.

M.A.905 Atzinumi

a) 1. līmeņa atzinums ir jebkura būtiska neatbilstība M daļas prasībām, kas pazemina drošības standartu un nopietni apdraud lidojuma drošību.

b) līmeņa atzinums ir jebkura neatbilstība M daļas prasībām, kas varētu pazemināt drošības standartu un, iespējams, nopietni apdraudēt lidojuma drošību.

c) Pēc tam, kad atbilstoši M.B.303. iedaļas noteikumiem ir saņemts paziņojums par atzinumiem, persona vai organizācija, kas ir atbildīga saskaņā ar M.A.201. iedaļas noteikumiem, izstrādā koriģējošu darbību plānu un pierāda kompetentajai iestādei, ka šīs koriģējošās darbības tiek veiktas laikposmā, par kuru viņš ir vienojies ar kompetento iestādi, ieskaitot koriģējošo darbību, lai novērstu atzinuma un tā galvenā cēloņa atkārtošanos.

B IEDAĻA

PROCEDŪRA KOMPETENTAJĀM IESTĀDĒM

A APAKŠDAĻA

VISPĀRĪGI NOTEIKUMI

M.B.101 Darbības joma

Šajā iedaļā ir noteiktas administratīvās prasības, kas jāievēro kompetentajām iestādēm, kurām uzlikts par pienākumu piemērot un ieviest šās daļas A iedaļas prasības.

M.B.102 Kompetentā iestāde

a) Vispārīgi noteikumi

Dalībvalsts ieceļ kompetento iestādi, kurai uzliek atbildību par sertifikātu izdošanu, pagarināšanu, apmaiņu, apturēšanu vai atsaukšanu un par lidojumderīguma uzturēšanas uzraudzīšanu. Šī kompetentā iestāde izveido dokumentētas procedūras un organizatorisko struktūru.

b) Resursi

Personāla skaits ir pietiekams, lai varētu nodrošināt atbilstību prasības, kas sīki izklāstītas šajā B iedaļā.

c) Kvalifikācija un apmācība

Personāls, kas iesaistīts M daļā minēto darbību veikšanā, ir pietiekami kvalificēts un tam ir pietiekamas zināšanas, pieredze, sākotnējā apmācība un kvalifikācijas celšanas apmācība, lai veiktu tam uzticētos pienākumus.

d) Procedūras

Kompetentā iestāde ievieš procedūras, kurās sīki izklāstīts, kā jāizpilda šīs daļas noteikumi.

Procedūras pārskata un groza, lai nodrošinātu nepārtrauktu atbilstību.

M.B.103 Attiecīgie līdzekļi atbilstības panākšanai

Aģentūra izveido attiecīgus līdzekļus atbilstības panākšanai, kurus dalībvalstis var izmantot šīs daļas prasību ievērošanai. Kad attiecīgie līdzekļi atbilstības panākšanai ir ievēroti, tad ar šo daļu saistītās prasības ir uzskatāmas par izpildītām.

M.A.104 Uzskaite

a) Kompetentās iestādes izveido uzskaites sistēmu, kas nodrošina procesa pietiekamu izsekojamību katra sertifikāta izdošanai, pagarināšanai, maiņai, apturēšanai vai atsaukšanai.

b) M daļā apstiprināto organizāciju uzraudzībai uzskaitē obligāti iekļauj: 1. pieteikumu organizācijas apstiprināšanai; 2. organizācijas apstiprinājuma apliecību ar visām izmaiņām tajā; 3. pārbaudes programmas kopiju, kurā uzskaitītas dienas, kurās jāveic pārbaudes, un dienas, kad tās veiktas; 4. kompetentās iestādes pastāvīgās uzraudzības uzskaiti, ieskaitot visus pārbaudes uzskaites datus; 5. visas attiecīgās sarakstes kopijas; 6. informāciju par visiem atbrīvojuma un izpildes nodrošināšanas pasākumiem; 7. ikvienu ziņojumu no citas kompetentās iestādes, kas attiecas uz organizācijas uzraudzību; 8. organizācijas pašraksturojumu vai rokasgrāmatu un grozījumus tajā; 9. jebkura cita dokumenta kopiju, kuru tieši ir apstiprinājusi kompetentā iestāde.

c) Glabāšanas periods b) punktā minētā uzskaites datiem ir vismaz četri gadi.

d) Obligātajā uzskaitē, kas vajadzīga katra gaisa kuģa uzraudzībai, iekļauj vismaz šādu dokumentu kopijas: 1. gaisa kuģa lidojumderīguma sertifikāts; 2. lidojumderīguma pārbaudes sertifikāti; 3. A iedaļas G apakšdaļā minētie organizācijas ieteikumi; 4. ziņojumi no lidojumderīguma pārbaudēm, kuras ir tieši veikusi dalībvalsts; 5. visa attiecīgā sarakste, kas attiecas uz gaisa kuģi; 6. informācija par ikvienu atbrīvojuma un izpildes nodrošināšanas pasākumu(-iem); 7. ikviens dokuments, kuru tieši ir apstiprinājusi kompetentā iestāde, kā minēts M daļas B iedaļas B apakšdaļā.

e) Uzskaites datus, kas norādīti d) punktā, saglabā divus gadus pēc tam, kad gaisa kuģi vairs neizmanto.

f) Visa uzskaite, kas norādīta M.B.104. iedaļā, ir pieejama pēc citas dalībvalsts vai Aģentūras pieprasījuma.

M.A.105 Savstarpējā apmaiņa ar informāciju

a) Lai veicinātu lidojumu drošības uzlabojumu, kompetentās iestādes piedalās savstarpējā apmaiņā ar visu vajadzīgo informāciju atbilstoši Pamatregulas 11. pantam.

b) Neskarot dalībvalstu kompetenci, potenciālā drošības apdraudējuma gadījumā, kas attiecas uz vairākām dalībvalstīm, attiecīgās kompetentās iestādes palīdz viena otrai, lai veiktu vajadzīgo uzraudzību.

B APAKŠDAĻA

ATBILDĪBA

M.B.201 Pienākumi

Kompetentās iestādes, kuras norādītas M.1. daļā, ir atbildīgas par inspekciju un izmeklēšanas veikšanu, lai pārbaudītu, vai ir ievērotas šīs daļas prasības.

C APAKŠDAĻA

LIDOJUMDERĪGUMA UZTURĒŠANA

M.B.301 Tehniskās apkopes programma

a) Kompetentā iestāde pārbauda, vai tehniskās apkopes programma atbilst M.A.302. iedaļas prasībām.

b) Ja vien nav norādīts citādi M.A.302. iedaļas e) punktā, tehniskās apkopes programmu un grozījumus tajā tieši apstiprina kompetentā iestāde.

c) Netiešā apstiprinājuma gadījumā tehniskās apkopes programmas procedūru apstiprina kompetentā iestāde ar lidojumderīguma uzturēšanas vadības pašraksturojuma palīdzību.

d) Lai apstiprinātu tehniskās apkopes programmu atbilstoši b) punkta noteikumiem, kompetentajai iestādei ir pieejami visi dati, kuri prasīti M.A.302. iedaļas c) un d) punktā.

M.B.302 Atbrīvojumi

Visus atbrīvojumus, kas piešķirti atbilstoši Pamatregulas 10. panta 3. punktam, reģistrē un saglabā kompetentā iestāde.

M.B.303 Gaisa kuģa lidojumderīguma uzturēšanas uzraudzība

a) Katra kompetentā iestāde izveido apsekojuma programmu, lai uzraudzītu tās reģistrā esošās gaisa kuģu flotes lidojumderīguma statusu.

b) Apsekojumu programmā iekļauj gaisa kuģu ražojumu paraugu apsekojumus.

c) Programmu izveido, ņemot vērā reģistrā esošo gaisa kuģu skaitu, uz vietas pieejamās zināšanas un iepriekšējās uzraudzības darbības.

d) Ražojumu apsekojums ir vērsts uz vairākiem liela riska lidojumderīguma elementiem un identificē ikvienu atzinumu. Turklāt kompetentā iestāde analizē katru atzinumu, lai noteiktu tā galveno cēloni.

e) Visus atzinumus rakstveidā paziņo personai vai organizācijai, kas ir atbildīga atbilstoši M.A.201. iedaļas noteikumiem.

f) Kompetentā iestāde reģistrē visus atzinumus, novēršanas pasākumus un ieteikumus.

g) Ja gaisa kuģu apsekojumu laikā ir atrasti pierādījumi par to neatbilstību M daļas prasībai, kompetentā iestāde veic pasākumus atbilstoši M.B.903. iedaļas noteikumiem.

h) Ja atzinuma galvenais iemesls norāda uz neatbilstību citas daļas vai jebkuras apakšdaļas noteikumiem, neatbilstību novērš tādā veidā, kāds norādīts attiecīgajā daļā.

M.B.304 Atsaukšana, apturēšana un ierobežošana

Kompetentā iestāde:

a) balstoties uz pamatotiem iemesliem potenciālā drošības apdraudējuma gadījumā aptur lidojumderīguma pārbaudes sertifikātu; vai

b) aptur, atsauc vai ierobežo lidojumderīguma pārbaudes sertifikātu atbilstoši M.B.303. iedaļas g) punkta noteikumiem.

D APAKŠDAĻA

TEHNISKĀS APKOPES STANDARTI

(Vēl attiecīgi jāizstrādā)

E APAKŠDAĻA

SASTĀVDAĻAS

(vēl attiecīgi jāizstrādā)

F APAKŠDAĻA

TEHNISKĀS APKOPES ORGANIZĀCIJA

M.B.601 Piemērošana

Ja tehniskās apkopes uzņēmumi atrodas vairāk nekā vienā dalībvalstī, apstiprinājuma pārbaudi un pastāvīgo uzraudzību veic kopā ar kompetentajām iestādēm, kuras iecēlušas tās dalībvalstis, kuru teritorijās atrodas pārējie apkopes uzņēmumi.

M.B.602 Sākotnējais apstiprinājums

a) Ja M.A.606. iedaļas a) un b) punkta prasības ir izpildītas, kompetentā iestāde rakstveidā pieteikuma iesniedzējam oficiāli norāda savu apstiprinājumu M.A.606. iedaļas a) un b) punktā minētajam personālam.

b) Kompetentā iestāde nosaka, ka tehniskās apkopes organizācijas rokasgrāmatā minētās procedūras atbilst M daļas A iedaļas F apakšdaļas noteikumiem un nodrošina, ka atbildīgais pārvaldnieks paraksta saistību deklarāciju.

c) Kompetentā iestāde pārbauda, vai organizācija atbilst M daļas A iedaļas F apakšdaļas prasībām.

d) Sanāksmi ar atbildīgo pārvaldnieku sasauc vismaz reizi apstiprinājuma pārbaudes laikā, lai pārliecinātos, ka viņš pilnīgi saprot apstiprinājuma nozīmi un iemeslu, kāpēc jāparaksta saistību deklarācija par organizācijas atbilstību rokasgrāmatā norādītajām procedūrām.

e) Visus atzinumus rakstveidā paziņo pieteikuma iesniedzējai organizācijai.

f) Kompetentā iestāde reģistrē visus atzinumus, slēgšanas pasākumus (pasākumus, kas vajadzīgi, lai slēgtu atzinumu) un ieteikumus.

g) Sākotnējā apstiprinājuma gadījumā pirms apstiprinājuma izsniegšanas visus atzinumus labo organizācija un noslēdz kompetentā iestāde.

M.B.603 Apstiprinājuma izsniegšana

a) Kompetentā iestāde izsniedz pieteikuma iesniedzējam EASA 3. veidlapas apstiprinājuma apliecību (V papildinājums), kurā iekļauta apstiprinājuma joma, ja tehniskās apkopes organizācija atbilst piemērojamajiem šīs daļas punktu noteikumiem.

b) Kompetentā iestāde norāda nosacījumus, kas pievienoti apstiprinājumam EASA 3. veidlapas apstiprinājuma apliecībā.

c) Atsauces numuru iekļauj EASA 3. veidlapas apstiprinājuma apliecībā tā, kā norādījusi Aģentūra.

M.B.604 Pastāvīgā uzraudzība

a) Kompetentā iestāde glabā un atjauno programmu attiecībā uz katru M daļas A iedaļas F apakšdaļā minēto apstiprināto tehniskās apkopes organizāciju, kas atrodas tās uzraudzībā, kurā uzskaitītas dienas, kurās ir veicama pārbaude un dienas, kad šādas pārbaudes veiktas.

b) Katra organizācija pilnīgi tiek pārbaudīta laikposmos, kas nepārsniedz 24 mēnešus.

c) Visus atzinumus rakstveidā paziņo pieteikuma iesniedzējai organizācijai.

d) Kompetentā iestāde reģistrē visus atzinumus, slēgšanas pasākumus (pasākumus, kas vajadzīgi, lai slēgtu atzinumu) un ieteikumus.

e) Vismaz reizi 24 mēnešos sasauc sanāksmi ar atbildīgo pārvaldnieku, lai nodrošinātu, ka viņš ir informēts par būtiskajiem jautājumiem, kas rodas šādu pārbaužu laikā.

M.B.605 Atzinumi

a) Ja pārbaužu laikā vai citādā veidā atrod pierādījumus par to, ka pastāv neatbilstība M daļas prasībām, kompetentā iestāde veic turpmāk minētās darbības: 1. Attiecībā uz 1. līmeņa atzinumiem, kompetentā iestāde veic tūlītēju darbību, lai atkarībā no 1. līmeņa atzinuma pakāpes pilnīgi vai daļēji atsauktu, ierobežotu vai apturētu apstiprinājumu tehniskās apkopes organizācijai līdz brīdim, kad organizācija ir veiksmīgi veikusi koriģējošu darbību. 2. Attiecībā uz 2. līmeņa atzinumiem kompetentā iestāde nosaka labošanai vajadzīgo laikposmu, kas ir atbilstošs atzinuma raksturam un nepārsniedz trīs mēnešus. Dažos gadījumos šā pirmā posma beigās un atbilstoši atzinuma raksturam kompetentā iestāde var pagarināt laikposmu vēl par trīs mēnešiem atbilstoši apmierinošam koriģējošo darbību plānam.

b) Kompetentā iestāde veic darbību, lai pilnīgi vai daļēji apturētu apstiprinājumu, gadījumā, ja neiekļaujas tajā grafikā, kuru tā ir noteikusi.

M.B.606 Izmaiņas

a) Grozījumu tehniskās apkopes organizācijas rokasgrāmatā tiešā apstiprinājuma gadījumā kompetentā iestāde pārbauda, vai rokasgrāmatā norādītās procedūras atbilst M daļas prasībām, pirms oficiāli paziņot apstiprinātajai organizācijai par apstiprinājumu.

b) Grozījumu tehniskās apkopes organizācijas rokasgrāmatā netiešā apstiprinājuma gadījumā kompetentā iestāde pārbauda, vai tā pietiekami kontrolē apstiprinājumu visiem grozījumiem rokasgrāmatā.

c) Kompetentā iestāde var norādīt nosacījumus, saskaņā ar kuriem M daļas A iedaļas F apakšdaļā minētā apstiprinātā tehniskās apkopes organizācija var darboties šādu izmaiņu laikā, ja vien tā nenosaka, ka apstiprinājums ir jāaptur.

M.B.607 Apstiprinājuma atsaukšana, apturēšana un ierobežošana

Kompetentā iestāde:

a) balstoties uz pamatotiem iemesliem, potenciālā drošības apdraudējuma gadījumā aptur apstiprinājumu; vai

b) aptur, atsauc vai ierobežo apstiprinājumu atbilstoši M.B.605. iedaļas noteikumiem.

G APAKŠDAĻA

LIDOJUMDERĪGUMA UZTURĒŠANAS VADĪBAS ORGANIZĀCIJA

M.B.701 Piemērošana

a) Gaisa komercpārvadājumu gadījumā kompetentā iestāde saņem apstiprinājuma izdošanai kopā ar sākotnējo pieteikumu aviācijas uzņēmuma sertifikāta saņemšanai un, vajadzības gadījumā, jebkuru izmaiņu, kas piemērojama, un par katru ekspluatējamā gaisa kuģa tipu: 1. lidojumderīguma uzturēšanas vadības organizācijas pašraksturojumu; 2. uzņēmēja gaisa kuģu tehniskās apkopes programmas; 3. gaisa kuģa tehnisko borta žurnālu; 4. ja vajadzīgs, uzturēšanas līgumu, kas noslēgti starp uzņēmēju un 145. daļā minēto apstiprināto tehniskās apkopes organizāciju, tehnisko specifikāciju.

b) Ja tehniskās apkopes objekti atrodas vairāk nekā vienā dalībvalstī, apstiprinājuma izmeklēšanu un pastāvīgo uzraudzību veic kopā ar kompetentajām iestādēm, kuras iecēlušas tās dalībvalstis, kuru teritorijās atrodas šie tehniskās apkopes objekti.

M.B.702 Sākotnējā apstiprināšana

a) Ja M.A.706. iedaļas a), c) un d) punkta un M.A.707. iedaļas prasības ir izpildītas, kompetentā iestāde rakstveidā pieteikuma iesniedzējam oficiāli norāda savu apstiprinājumu M.A.706. iedaļas a), c) un d) punktā un M.A.707. iedaļā minētajam personālam.

b) Kompetentā iestāde pārliecinās, ka lidojumderīguma uzturēšanas vadības organizācijas pašraksturojumā minētās procedūras atbilst M daļas A iedaļas G apakšdaļas noteikumiem, un nodrošina, ka atbildīgais pārvaldnieks paraksta saistību deklarāciju.

c) Kompetentā iestāde pārbauda organizācijas atbilstību M daļas A iedaļas G apakšdaļas prasībām.

d) Sanāksmi ar atbildīgo pārvaldnieku sasauc vismaz reizi apstiprinājuma pārbaudes laikā, lai pārliecinātos, ka viņš pilnīgi saprot apstiprinājuma nozīmi un iemeslu, kāpēc jāparaksta pašraksturojuma deklarācija par organizācijas atbilstību pašraksturojumā norādītajām procedūrām.

e) Visus atzinumus rakstveidā paziņo pieteikuma iesniedzējai organizācijai.

f) Kompetentā iestāde reģistrē visus atzinumus, slēgšanas pasākumus (pasākumus, kas vajadzīgi, lai slēgtu atzinumu) un ieteikumus.

g) Sākotnējā apstiprinājuma gadījumā pirms apstiprinājuma izsniegšanas visus atzinumus labo organizācija un noslēdz kompetentā iestāde.

M.B.703 Apstiprinājuma izsniegšana

a) Kompetentā iestāde izsniedz pieteikuma iesniedzējam EASA 14. veidlapas apstiprinājuma apliecību (VI papildinājums), kurā iekļauta apstiprinājuma joma, ja lidojumderīguma uzturēšanas vadības organizācija atbilst M daļas A iedaļas G apakšdaļas noteikumiem.

b) Kompetentā iestāde norāda apstiprinājuma derīgumu EASA 14. veidlapas apstiprinājuma apliecībā.

c) Atsauces numuru iekļauj 14. veidlapas apstiprinājuma apliecībā tā, kā norādījusi Aģentūra.

d) Gaisa komercpārvadājumu gadījumā informācija, kas minēta EASA 14. veidlapā, tiks iekļauta aviācijas uzņēmuma sertifikātā.

M.B.704 Pastāvīgā uzraudzība

a) Kompetentā iestāde glabā un uztur programmu attiecībā uz katru M daļas A iedaļas G apakšdaļā minēto apstiprināto lidojumderīguma uzturēšanas organizāciju, kas atrodas tās uzraudzībā, kurā uzskaitītas dienas, kurās veicama pārbaude, un dienas, kad šādas pārbaudes veiktas.

b) Katra organizācija pilnīgi tiek pārbaudīta laikposmos, kas nepārsniedz 24 mēnešus.

c) Gaisa kuģa, kuru pārvalda M daļas B iedaļas G apakšdaļā minētā apstiprinātā organizācija, attiecīgo paraugu apseko ik pēc 24 mēnešiem. Parauga lielumu nosaka kompetentā iestāde, balstoties uz iepriekšējo pārbaužu un ražojumu apsekojumu atzinumiem.

d) Visus atzinumus rakstveidā paziņo pieteikuma iesniedzējai organizācijai.

e) Kompetentā iestāde reģistrē visus atzinumus, slēgšanas pasākumus (pasākumus, kas vajadzīgi, lai slēgtu atzinumu) un ieteikumus.

f) Vismaz reizi 24 mēnešos sasauc sanāksmi ar atbildīgo pārvaldnieku, lai nodrošinātu, ka viņš ir informēts par būtiskajiem jautājumiem, kas radušies šādu pārbaužu laikā.

M.B.705 Atzinumi

a) Ja pārbaužu laikā vai citādā veidā atrod pierādījumus par to, ka pastāv neatbilstība M daļas prasībām, kompetentā iestāde veic turpmāk minētās darbības: 1. Attiecībā uz 1. līmeņa atzinumiem kompetentā iestāde veic tūlītēju darbību, lai atkarībā no 1. līmeņa atzinuma pakāpes pilnīgi vai daļēji atsauktu, ierobežotu vai apturētu apstiprinājumu apkopes organizācijai līdz brīdim, kad organizācija ir veiksmīgi veikusi koriģējošu darbību. 2. Attiecībā uz 2. līmeņa atzinumiem kompetentā iestāde nosaka labošanai vajadzīgo laikposmu, kas ir atbilstošs atzinuma raksturam un nepārsniedz trīs mēnešus. Dažos gadījumos šā pirmā posma beigās un atbilstoši atzinuma raksturam, kompetentā iestāde var pagarināt laikposmu par vēl trim mēnešiem atbilstoši apmierinošam koriģējošu darbību plānam.

b) Kompetentā iestāde veic darbību, lai pilnīgi vai daļēji apturētu apstiprinājumu, gadījumā, ja neiekļaujas tajā laika posma termiņā, kuru tā ir noteikusi.

M.B.706 Izmaiņas

a) Grozījumu lidojumderīguma uzturēšanas vadības organizācijas pašraksturojumā tiešā apstiprinājuma gadījumā kompetentā iestāde pārbauda, vai pašraksturojumā norādītās procedūras atbilst M daļas prasībām pirms oficiāli paziņot apstiprinātajai organizācijai par apstiprinājumu.

b) Grozījumu lidojumderīguma uzturēšanas vadības organizācijas pašraksturojumā netiešā apstiprinājuma gadījumā kompetentā iestāde pārbauda, vai tā pietiekami kontrolē apstiprinājumu visiem grozījumiem rokasgrāmatā.

c) Kompetentā iestāde norāda nosacījumus, ar kuriem M daļas A iedaļas G apakšdaļā minētā apstiprinātā lidojumderīguma uzturēšanas vadības organizācija var darboties šādu izmaiņu laikā.

M.B.707 Apstiprinājuma atsaukšana, apturēšana un ierobežošana

Kompetentā iestāde:

a) balstoties uz pamatotiem iemesliem, potenciālā drošības apdraudējuma gadījumā aptur apstiprinājumu; vai

b) aptur, atsauc vai ierobežo apstiprinājumu atbilstoši M.B.705. iedaļas noteikumiem.

H APAKŠDAĻA

IZMANTOŠANAS SERTIFIKĀTS

(vēl attiecīgi jāizstrādā)

I APAKŠDAĻA

LIDOJUMDERĪGUMA PĀRBAUDES SERTIFIKĀTS

M.B.901 Ieteikumu novērtējums

Saņemot pieteikumu un ar to saistīto lidojumderīguma pārbaudes sertifikāta ieteikumu saskaņā ar M.A.902. iedaļas d) punktu:

1. Kompetentās iestādes attiecīgi kvalificēts personāls pārbauda, vai paziņojums par atbilstību, kas ietverts ieteikumā, pierāda, ka ir tikusi veikta pilna M.A.710. iedaļā minētā lidojumderīguma pārbaude.

2. Kompetentā iestāde izpēta un var turpmāk pieprasīt papildu informāciju, lai pamatotu ieteikuma novērtējumu.

M.B.902 Kompetentās iestādes veiktā lidojumderīguma pārbaude

a) Ja kompetentā iestāde nolemj veikt lidojumderīguma pārbaudi un izsniegt lidojumderīguma pārbaudes sertifikātu EASA 15.a veidlapā (III papildinājums), tā veic lidojumderīguma pārbaudi atbilstoši M.A.710. iedaļā minētajiem priekšrakstiem.

b) Kompetentajai iestādei ir atbilstošs personāls lidojumderīguma pārbaužu veikšanai. Personālam ir: 1. vismaz piecu gadu ilga pieredze lidojumderīguma uzturēšanas jomā; un 2. attiecīga 66. daļā minēta licence, zinātņu grāds aeronavigācijā vai līdzvērtīgs tam; un 3. oficiāla apmācība aeronavigācijas apkopē; un 4. amats ar atbilstošiem pienākumiem.

c) Kompetentā iestāde veic uzskaiti par personālu lidojumderīguma pārbaužu veikšanai, kur iekļauj informāciju par jebkuru atbilstīgu kvalifikāciju, kam pievienots kopsavilkums par attiecīgo lidojumderīguma uzturēšanas vadības pieredzi un apkopi.

d) Kompetentajai iestādei, veicot lidojumderīguma pārbaudi, ir piekļuve piemērojamajiem datiem, kā norādīts M.A.305., M.A.306. un M.A.401. iedaļā.

M.B.903 Atzinumi

Ja gaisa kuģu apsekojumu laikā vai citā veidā atrod pierādījumus par neatbilstību M daļas prasībām, kompetentā iestāde veic turpmāk minētās darbības:

1. attiecībā uz 1. līmeņa atzinumiem kompetentā iestāde pieprasa veikt attiecīgu koriģējošu darbību pirms jebkādu lidojumu uzsākšanas, un tā veic tūlītēju darbību, lai atsauktu vai apturētu lidojumderīguma pārbaudes sertifikātu;

2. attiecībā uz 2. līmeņa atzinumiem kompetentā iestāde nosaka koriģējošo darbību, kas ir atbilstoša atzinuma raksturam.









I papildinājums

Lidojumderīguma uzturēšanas vienošanās

1. Kad īpašnieks, atbilstoši M.A.201. iedaļas noteikumiem, vienojas ar M daļas A iedaļas G apakšdaļā minēto apstiprināto lidojumderīguma uzturēšanas organizāciju par lidojumderīguma uzturēšanas vadības darbu veikšanu, pēc kompetentās iestādes pieprasījuma, īpašnieks reģistrācijas dalībvalsts kompetentajai iestādei nosūta šās vienošanās kopiju, tiklīdz to ir parakstījušas abas puses.

2. Vienošanos izveido, ņemot vērā M daļas prasības, un tajā definē parakstītāju pienākumus attiecībā uz gaisa kuģa lidojumderīguma uzturēšanu.

3. Tajā vismaz min: — gaisa kuģa reģistrāciju, — gaisa kuģa tipu, — gaisa kuģa sērijas numuru, — gaisa kuģa īpašnieka vai reģistrētā nomnieka vārdu/nosaukumu vai informāciju par sabiedrību, ieskaitot tās adresi, informāciju par M daļas A iedaļas G apakšdaļā minēto apstiprināto lidojumderīguma uzturēšanas organizāciju, ieskaitot tās adresi.

4. “Tajā norāda turpmāk minēto: Īpašnieks uztic apstiprinātai gaisa kuģa lidojumderīguma uzturēšanas vadības organizācijai tehniskās apkopes programmas izveidi, kuru apstiprina tās dalībvalsts lidojumderīguma uzturēšanas iestādes, kurā reģistrēts gaisa kuģis, un gaisa kuģa tehniskās apkopes darbu organizēšanu apstiprinātajā organizācijā atbilstoši minētajai programmai. Saskaņā ar šo vienošanos abi parakstītāji apņemas ievērot attiecīgās šīs vienošanās saistības. Īpašnieks apliecina, ka visa informācija, kuru viņš sniedzis apstiprinātajai organizācijai attiecībā uz gaisa kuģa lidojumderīguma uzturēšanu, ir un būs precīza un ka gaisa kuģim netiks izdarītas izmaiņas bez apstiprinātās organizācijas iepriekšējas piekrišanas. Gadījumā, ja viens no parakstītājiem neievēro šīs vienošanās noteikumus, tā zaudē spēku. Šādā gadījumā īpašnieks saglabā pilnu atbildību par katru darbu, kas saistīts ar gaisa kuģa lidojumderīguma uzturēšanu, un īpašnieks apņemas informēt reģistrācijas dalībvalsts kompetentās iestādes divu nedēļu laikā.”

5. Kad īpašnieks atbilstoši M.A.201. iedaļas noteikumiem noslēdz līgumu ar M daļas A iedaļas G apakšdaļā minētoapstiprināto lidojumderīguma uzturēšanas organizāciju, katras puses saistības sadala šādi: 5.1. Apstiprinātās organizācijas pienākumi: 1. ietvert gaisa kuģa tipu tās apstiprinājuma jomā; 2. ievērot turpmāk uzskaitītos nosacījumus gaisa kuģa lidojumderīguma uzturēšanai: — izveidot tehniskās apkopes programmu gaisa kuģim, ieskaitot ikvienu izveidoto uzticamības programmu, — organizēt gaisa kuģa tehniskās apkopes programmas apstiprināšanu, — tiklīdz tā ir apstiprināta, izsniegt šīs programmas kopiju īpašniekam, — organizēt saistošo pārbaudi ar gaisa kuģa iepriekšējo tehniskās apkopes programmu, — organizēt visus tehniskās apkopes darbus, kuri jāveic apstiprinātai tehniskās apkopes organizācijai, — organizēt, lai visi piemērojamie norādījumi attiecībā uz lidojumderīgumu tiktu piemēroti, — organizēt, lai apstiprinātā tehniskās apkopes organizācija novērš visus defektus, kas atklāti plānotās tehniskās apkopes laikā vai par kuriem ir ziņojis īpašnieks, — koordinēt plānoto tehnisko apkopi, norādījumu piemērošanu attiecībā uz lidojumderīgumu, ierobežota darbmūža detaļu nomaiņu un sastāvdaļu pārbaudes prasības, — informēt īpašnieku katru reizi, kad nepieciešams gaisa kuģi nogādāt apstiprinātajai tehniskās apkopes organizācijai, — pārvaldīt visus tehniskās uzskaites datus, — arhivēt visus tehniskās uzskaites datus; 3. atbilstoši 21. daļas noteikumiem organizēt ikvienas izmaiņas gaisa kuģim apstiprināšanu, pirms tā tiek veikta; 4. atbilstoši 21. daļas noteikumiem organizēt ikviena remonta gaisa kuģim apstiprināšanu, pirms tas tiek veikts; 5. informēt reģistrācijas dalībvalsts lidojumderīguma uzturēšanas iestādes ik reizi, kad īpašnieks pēc šīs organizācijas pieprasījuma nav nodevis gaisa kuģi apstiprinātajai tehniskās apkopes organizācijai; 6. informēt reģistrācijas dalībvalsts lidojumderīguma uzturēšanas iestādes ik reizi, kad nav tikusi ievērota šī vienošanās; 7. ja vajadzīgs, veikt gaisa kuģa lidojumderīguma uzturēšanas pārbaudi un aizpildīt lidojumderīguma pārbaudes sertifikātu vai ieteikumu reģistrācijas dalībvalstij; 8. ziņot par visiem notikumiem, kā to nosaka piemērojamie noteikumi; 9. informēt reģistrācijas dalībvalsts lidojumderīguma uzturēšanas iestādes ik reizi, kad jebkura no pusēm denonsē šo vienošanos. 5.2. Īpašnieka pienākumi: 1. ir vispārīga izpratne par apstiprināto tehniskās apkopes programmu; 2. ir vispārīga izpratne par M daļas prasībām; 3. nogādā gaisa kuģi apstiprinātajai tehniskās apkopes organizācijai, pēc vienošanās ar šo organizāciju noteiktajā laikā, kas izvēlēts pēc tās pieprasījuma; 4. neveic izmaiņas gaisa kuģim bez iepriekšējas apspriešanās ar apstiprināto organizāciju; 5. informē apstiprināto organizāciju par visiem tehniskās apkopes darbiem, kas veikti izņēmuma kārtā un bez apstiprinātās organizācijas ziņas un uzraudzības; 6. ziņo apstiprinātajai organizācijai par visiem defektiem, kas atklāti darbību laikā, ar reģistrācijas žurnālu palīdzību; 7. informē reģistrācijas dalībvalsts lidojumderīguma uzturēšanas iestādes ik reizi, kad jebkura no pusēm denonsē šo vienošanos. 8. informē reģistrācijas dalībvalsts iestādes un apstiprināto organizāciju ik reizi, kad gaisa kuģis ir pārdots; 9. ziņo par visiem notikumiem, kā to nosaka piemērojamie noteikumi.









II papildinājums

EASA 1. veidlapa

EASA 1. veidlapas lietojums tehniskās apkopes gadījumā

1. VISPĀRĪGI NOTEIKUMI

Sertifikāts atbilst pievienotajam formātam, ieskaitot bloku numurus, kuriem katrā blokā jābūt izvietotiem tā, kā norādīts izklājumā. Tomēr katra bloka izmēri var atšķirties, lai atbilstu konkrētajam lietojumam, bet ne tādā apjomā, ka tas padarītu sertifikātu nepazīstamu. Sertifikāta vispārējos izmērus var būtiski palielināt vai samazināt tiktāl, ciktāl sertifikāts joprojām ir pazīstams un salasāms. Ja rodas šaubas, tad nepieciešams konsultēties ar savu dalībvalsti.

Drukājums ir skaidrs un salasāms, lai viegli varētu to nolasīt.

Sertifikāts ir vai nu iepriekš nodrukāts, vai arī datora sastādīts, bet jebkurā gadījumā līniju un zīmju drukājumam jābūt skaidram un salasāmam. Ir pieļaujams iepriekš nodrukātais teksts atbilstoši pievienotajam paraugam, bet nav atļauti citi apliecinošie paziņojumi.

Ir pieņemama angļu un vajadzības gadījumā — attiecīgās dalībvalsts valoda(-as).

Sertifikātu var aizpildīt angļu valodā, ja to lieto eksporta vajadzībām, citos gadījumos to var aizpildīt attiecīgās dalībvalsts valodā(-ās).

Sertifikātā ierakstāmā informācija ir ierakstīta vai nu mašīnas/datora drukā, vai rokrakstā, lietojot drukātos burtus, un tai jābūt viegli nolasāmai.

Līdz minimumam jāsamazina saīsinājumu skaits.

Dokumenta sastādītājs var izmantot sertifikāta otrajā pusē esošo laukumu papildu informācijas ierakstīšanai, bet nedrīkst tajā ierakstīt jebkādu apliecinošo paziņojumu.

Sertifikāta oriģināleksemplārs jāpievieno vienībām, un jāizveido saistība starp sertifikātu un vienībām. Organizācija, kas izgatavojusi vai apkopj vienību, saglabā sertifikātu. Ja sertifikāta formāts un dati ir pilnīgi datora sastādīti un dalībvalsts tos apstiprina, ir pieļaujams saglabāt sertifikāta formātu un datus drošā datubāzē.

Ja lietots vienots sertifikāts, lai nodotu lietošanā vairākas vienības, un šīs vienības ir turpmāk nodalītas viena no otras, piemēram, ar sastāvdaļu izplatītāja palīdzību, tad šādām vienībām jāpievieno sertifikāta oriģināleksemplāra kopija un sertifikāta oriģināleksemplāru saglabā organizācija, kas saņēma vienību partiju. Sertifikāta oriģināleksemplāra nesaglabāšana var anulēt vienību statusu par nodošanu lietošanā.

PIEZĪME: Sertifikāta kopiju skaitam, kas nosūtītas klientam vai kuras ir saglabājis dokumenta sastādītājs, nav ierobežojumu.

Sertifikātu, ko pievieno vienībai, izturības nolūkos var ievietot aploksnē.

2. IZMANTOŠANAS SERTIFIKĀTA AIZPILDĪŠANA, KO VEIC DOKUMENTA SASTĀDĪTĀJS

Ja vien nav citādi norādīts, ierakstiem jābūt visos blokos, lai dokuments būtu spēkā esošs sertifikāts.

1. bloks. Tās dalībvalsts nosaukums, saskaņā ar kuras apstiprinājumu izdots sertifik